KDNK suku tahun pertama 2023 berkembang 5.6%

KUALA LUMPUR, 15 Mei -Keluaran Dalam Negeri Kasar (KDNK) Malaysia bertumbuh 5.6% pada suku tahun pertama 2023 berbanding 7.1% yang direkodkan pada suku tahun 2022.

Bagi terma pelarasan musim, KDNK meningkat 0.9% (ST4 2022: -1.7%) manakala penawaran, ke semua sektor ekonomi bertumbuh pada suku tahun ini terutamanya sektor Perkhidmatan dan Pembuatan.

“Tambahan pula, prestasi ini juga dapat dilihat dari segi permintaan, terutamanya didorong oleh Perbelanjaan penggunaan akhir swasta dan Pembentukan modal tetap kasar. Secara keseluruhannya, KDNK Malaysia pada harga semasa berjumlah RM444.0 bilion, manakala pada harga malar bernilai RM380.9 bilion pada suku tahun ini,” lapor Jabatan Perangkaan Malaysia menerusi portal rasmi Kementerian Ekonomi hari ini.

Sektor Perkhidmatan meningkat 7.3% pada suku tahun ini berbanding 9.1% pada suku tahun sebelumnya. Bagi terma pelarasan musim, sektor ini bertumbuh 1.7% (ST4 2022: -1.5%).

Sementara itu subsektor perdagangan borong & runcit pada suku tahun ini memacu sektor Perkhidmatan dengan pertumbuhan 9.4% (ST4 2022: 9.8%) disokong prestasi yang baik dalam semua segmen, terutamanya perdagangan runcit pada 14.5 % (ST4 2022: 19.2%).

Pertumbuhan itu diikuti oleh subsektor Pengangkutan dan penyimpanan yang bertumbuh 17.0% (ST4 2022: 23.1%) terutamanya disumbangkan oleh prestasi lebih baik dalam segmen pengangkutan udara dan pengangkutan darat.

Tambahan pula, subsektor perkhidmatan perniagaan mencatatkan pertumbuhan dua digit 16.2% (ST4 2022: 23.7%) disokong oleh prestasi kukuh dalam kedua-dua segmen perkhidmatan profesional dan pentadbiran.

Sektor pembuatan bertumbuh 3.2% daripada 3.9% yang direkodkan pada suku tahun sebelumnya. Sektor ini meningkat marginal 0.5% bagi terma pelarasan musim daripada penurunan 2.6% pada suku tahun keempat 2022.

Prestasi itu dipengaruhi oleh produk elektrik, elektronik dan optikal yang meningkat 3.8% (ST4 2022: 9.2%), diikuti peralatan pengangkutan, pembuatan lain dan pembaikan pada 7.7 % (ST4 2022: 4.9%) serta minyak dan lemak daripada sayuran & haiwan dan prosesan makanan pada 7.2% (ST4 2022: 4.4%).

Sebaliknya, produk kayu, perabot, keluaran kertas dan percetakan menurun 4.0% (ST4 2022: -2.6%) pada suku tahun ini. Sektor Pembinaan bertumbuh perlahan pada 7.4% berbanding 10.1% pada suku tahun sebelumnya. Sektor itu pulih dengan pertumbuhan 2.9% (ST4 2022: -4.1%) bagi terma pelarasan musim.

Prestasi yang memberangsangkan ini disokong oleh Kejuruteraan awam pada 15.9% (ST4 2022: 18.1%), diikuti oleh Aktiviti pembinaan pertukangan khas yang terus berkembang kepada 8.7% (ST4 2022: 8.0%) pada suku tahun ini.

Tambahan pula, Bangunan bukan kediaman bertumbuh 6.4% berbanding 10.7% pada suku tahun sebelumnya. Namun demikian, bangunan kediaman mencatatkan penyusutan 3.4% (ST4 2022: 2.8%) pada suku tahun ini.

Sektor perlombongan dan pengkuarian menyederhana kepada 2.4% daripada 6.3% pada suku tahun keempat 2022. Bagi terma pelarasan musim, sektor itu menyusut 3.2% (ST4 2022: -2.4%). Penyederhanaan, disebabkan oleh kesemua subsektor terutamanya Minyak mentah dan kondensat yang bertumbuh 4.0 % (ST4 2022: 4.3%).

Tambahan pula, gas asli mencatatkan pertumbuhan marginal 0.6% berbanding 7.3% pada suku tahun sebelumnya.

Sementara itu, sektor pertanian meningkat marginal 0.9% berbanding 1.1% pada suku tahun sebelumnya. Bagaimanapun, sektor sama merosot 2.5% bagi terma pelarasan musim (ST4 2022: 2.0%). Pertumbuhan marginal itu dipengaruhi oleh subsektor Kelapa sawit yang meningkat 3.4% (ST4 2022: 9.6%) dan Pertanian lain pulih pada 2.6% (ST4 2022: -4.9%).

Sebaliknya, subsektor Ternakan, Getah, Perikanan dan Perhutanan & pembalakan masing-masing menyusut 2.6 %, 13.5%, 1.4% dan 2.1%.


Kenaikan OPR bukan punca kebankrapan - Gabenor BNM

KUALA LUMPUR, 12 Mei - Bank Negara Malaysia (BNM) menafikan kenaikan kadar dasar semalaman (OPR) ke paras 3.00 peratus baru-baru ini menyebabkan peningkatan kebankrapan.Gabenor Bank Negara Malaysia, Tan Sri Nor Shamsiah Mohd Yunus berkata tiada data yang menyokong dakwaan itu, sebaliknya isi rumah terus memegang aset kewangan melebihi hutang yang membolehkan mereka mengurus kos pinjaman lebih tinggi.

"Selaras dengan peningkatan pendapatan, kualiti pinjaman isi rumah kekal kukuh. Ini juga disokong penilaian kemampuan pinjaman berhemah oleh bank, yang membantu memastikan peminjam mempunyai penampan terhadap peningkatan kos. "Kemerosotan nilai kekal rendah dan dalam jangkaan peminjam daripada semua kumpulan pendapatan," katanya pada sidang media prestasi ekonomi suku pertama 2023, di sini.Sebelum ini terdapat dakwaan dan jangkaan yang menyatakan OPR akan memberi kesan besar kepada rakyat termasuk jika mengakibatkan peningkatan tinggi individu muflis.OPR dinaikkan susulan keluaran dalam negara kasar (KDNK) melepasi paras prapandemik, kadar pengangguran menurun dan isi rumah kekal berdaya tahan.


FDI meningkat kepada RM14.1 bilion, IIP catat aset bersih RM84.5 bilion

KUALA LUMPUR, 12 Mei- Pelaburan Langsung Asing (FDI) meningkat kepada RM14.1 bilion, mencapai rekod RM893.2 bilion pada akhir suku pertama 2023.Jabatan Perangkaan Malaysia dalam kenyataan media di laman sesawang Kementerian Ekonomi, melaporkan, sektor pembuatan kekal sebagai penerima terbesar dengan nilai RM385.3 bilion atau 43.1 peratus, diikuti oleh aktiviti kewangan sebanyak RM212.2 bilion (23.8%) dan Perdagangan Borong dan runcit RM52.3 bilion (5.9%).Sumber kedudukan FDI sebahagian besarnya adalah dari Singapura bernilai RM183.2 bilion (20.5%), Amerika Syarikat, RM102.4 bilion (11.5%) dan Hong Kong, RM94.6 bilion (10.6%).Selain itu, Kedudukan Pelaburan Langsung Malaysia di Luar Negara (DIA) turut merekodkan peningkatan kepada RM617.0 bilion berbanding RM607.5 bilion pada suku pertama tahun 2022.Pelaburan adalah hasil dalam aktiviti kewangan yang menyumbang kepada 42.4 peratus (RM261.8 bilion), diikuti oleh sektor Perlombongan & kuari (RM72.7 bilion) dan Pembuatan (RM60.6 bilion). Tiga destinasi teratas ialah Singapura dengan nilai RM134.9 bilion atau 21.9 peratus, diikuti Indonesia RM67.6 bilion (11.0%) dan Belanda RM37.8 bilion (6.1%).Keseluruhan prestasi itu membolehkan kedudukan Pelaburan Antarabangsa (IIP) Malaysia mencatatkan aset bersih yang lebih tinggi sebanyak RM84.5 bilion pada akhir suku pertama 2023 berbanding tempoh sama pada tahun lalu.Jumlah aset kewangan meningkat kepada RM2,275.4 bilion daripada RM2,221.1 bilion pada suku lepas.Pada masa sama, jumlah liabiliti mencatatkan nilai yang lebih tinggi sebanyak RM2,190.9 bilion berbanding RM2,166.9 bilion pada suku sebelumnya.


Bursa Malaysia bercampur-campur setakat tengah hari

KUALA LUMPUR, 12 Mei- Bursa Malaysia mengekalkan prestasi bercampur-campur sehingga dagangan tengah hari Jumaat dengan jualan berterusan ketika pelabur berhati-hati berikutan tekanan serta mengelak risiko yang ketara membabitkan saham-saham Amerika Syarikat (AS).Pada 12.30 tengah hari, indeks petunjuk utama meningkat 2.43 mata kepada 1,427.61 daripada 1,425.18 pada akhir dagangan semalam.Indeks petunjuk utama itu dibuka meningkat sedikit pada 1,426.48 dan bergerak dalam jajaran kecil 1,425.04 hingga 1,429.92 sepanjang sesi tersebut.Kaunter rugi mengatasi untung iaitu 439 berbanding 277 manakala 382 kaunter lain tidak berubah; 1,163 tidak diniagakan dan 32 lain digantung dagangannya.Jumlah dagangan sebanyak 1.59 bilion unit bernilai RM831.34 juta.Peniaga ActivTrades Anderson Alves berkata ekuiti Asia berdepan tekanan menurun pada Jumaat susulan hari mengelak risiko bagi saham-saham AS yang diniagakan bercampur-campur berikutan kebimbangan mengenai bank-bank serantau serta data ekonomi yang lebih lemah daripada jangkaan awal.Beliau berkata, pengumuman data terkini, termasuk peningkatan tuntutan awal pengangguran AS yang hanya menambah kepada sentimen kurang membersangsangkan.Sementara itu, Naib Presiden Penyelidikan Ekuiti Rakuten Trade Sdn Bhd Thong Pak Leng menyasarkan ekuiti tempatan kekal stabil berikutan nilainya yang rendah serta pengukuhan ekonomi tempatan.“Sehubungan itu, kami menjangkakan indeks utama diniagakan lebih tinggi dalam jajaran 1,425 hingga 1,435 bagi hari ini,” katanya.Di peringkat tempatan, saham wajaran tinggi Maybank naik satu sen kepada RM8.75; CIMB menokok empat sen kepada RM4.99 manakala Tenaga Nasional meraih 33 sen kepada RM9.42.Public Bank pula kekal pada RM4.01 manakala Petronas Chemicals turun tujuh sen kepada RM7.09.Bagi saham paling aktif, Vinvest susut 3.5 sen kepada 16 sen; Dagang NeXchange turun empat sen kepada 42 sen; Bahvest berkurangan satu sen kepada 12 sen manakala BSL Corp kekal pada 5.0 sen.Di papan indeks menyaksikan Indeks FBM Emas naik 9.27 mata kepada 10,440.20; Indeks FBMT 100 menokok 10.50 mata kepada 10,138.02 dan Indeks FBM Emas Shariah naik 13.81 mata kepada 10,782.36.Indeks FBM ACE merosot 76.14 mata kepada 4,950.06 dan Indeks FBM 70 susut 14.24 mata kepada 13,495.71.Bagi sektor pula, Indeks Produk dan Perkhidmatan Perindustrian turun 1.13 mata kepada 167.34 dan Indeks Tenaga berkurangan 7.40 mata kepada 824.41.Indeks Perkhidmatan Kewangan sebaliknya meningkat 19.13 mata kepada 15,607.35 dan Indeks Perladangan bertambah 33.80 mata kepada 6,948.11.- BERNAMA


Kadar jangka pendek diunjur stabil dengan langkah BNM

KUALA LUMPUR, 12 Mei- Kadar jangka pendek diunjur kekal stabil hari ini dengan langkah operasi Bank Negara Malaysia (BNM) menyerap lebihan mudah tunai daripada sistem kewangan.Mudah tunai dianggarkan berjumlah RM45.06 bilion dalam sistem konvensional manakala dana Islam RM22.24 bilion.Pada hari ini, bank pusat itu akan menawarkan dua tender pasaran wang konvensional bernilai RM1 bilion, masing-masing satu selama tujuh hari dan 14 hari.BNM akan menjalankan tiga tender Qard yang terdiri daripada tender RM700 juta untuk tujuh hari, tender RM500 juta selama 14 hari dan tender RM800 juta selama 21 hari.

Bank pusat itu turut mengumumkan ketersediaan repo berbalik, perjanjian jual dan beli semula serta kemudahan Murabahah Komoditi Bercagar untuk tempoh satu hingga tiga bulan.Pada pukul 4.00 petang, BNM akan menjalankan tender semalaman konvensional sehingga RM42.1 bilion dan tender semalaman Murabahah RM19.2 bilion. -BERNAMA


Ringgit rendah berbanding dolar pada sesi awal dagangan

KUALA LUMPUR, 12 Mei- Ringgit dibuka rendah berbanding dolar Amerika Syarikat (AS) pada awal dagangan hari ini ketika dolar tersebut kekal kukuh susulan pengumuman Indeks Harga Pengguna (IHP) negara itu.Pada 9 pagi, ringgit susut kepada 4.4735/4790 berbanding dolar AS daripada 4.4615/4665, semalam. Peniaga ActivTrades Dyogenes Rodrigues berkata IHP adalah satu mekanisme pengukur inflasi pada permulaan rantaian pengeluaran dan turut digunakan untuk mengukur inflasi pengguna akhir.“Data hari ini menunjukkan inflasi +0.2 peratus pada April yang boleh meningkatkan inflasi keseluruhan pada bulan-bulan akan datang.“Susulan peningkatan inflasi itu, pelabur menjangkakan Rizab Persekutuan AS (Fed) akan bertindak menaikkan kadar faedah bagi mengekang kenaikan harga yang sekali gus akan memacu pengukuhan dolar,” katanya kepada Bernama.Ketua Ahli Ekonomi dan Kewangan Sosial Bank Muamalat Malaysia Bhd Mohd Afzanizam Abdul Rashid berkata IHP AS pada April mencatat 2.3 peratus selepas kenaikan 2.7 peratus pada Mac manakala IHP teras pada 3.2 peratus daripada 3.4 peratus, sebelum ini.“Ia adalah aliran sama seperti IHP yang menunjukkan keadaan itu terus ketara. Risiko mengelak risiko juga dapat dilihat yang menjadikan gandingan dolar AS/ringgit mungkin kekal melebihi paras RM4.46 susulan pengukuhan permintaan terhadap dolar AS,” katanya.Beliau juga menyifatkan pengumuman data keluaran dalam negara kasar suku pertama 2023 bagi Malaysia hari ini akan turut menjadi tumpuan ramai bagi mendapatkan petunjuk mengenai hala tuju pasaran.“Kami mengunjurkan pertumbuhan sebanyak 5.5 peratus dengan permintaan domestik menjadi pemacu utamanya," katanya.Selain itu, ringgit diniagakan kebanyakannya rendah berbanding mata wang utama.Ringgit susut berbanding euro kepada 4.8851/8911 daripada 4.8751/8805 pada Khamis dan rendah berbanding yen Jepun kepada 3.3250/3294 daripada 3.3122/3161 namun mengukuh berbanding pound Britain pada 5.5990/6059 daripada 5.6161/6224.Dalam pada itu, ringgit diniagakan bercampur-campur berbanding mata wang Asean.Unit tempatan itu meningkat berbanding baht Thailand kepada 13.2176/2413 daripada 13.2283/2482; susut berbanding rupiah Indonesia kepada 3.8/304.4 daripada 302.9/303.5 dan rendah pada 3.3608/3651 berbanding dolar Singapura daripada 3.3588/3628 semalam.Ringgit tidak berubah berbanding peso Filipina pada 8.00/8.02 daripada 8.00/8.01. -BERNAMA


Bursa Malaysia bercampur-campur dalam sesi dagangan awal

KUALA LUMPUR, 12 Mei- Bursa Malaysia mencatat prestasi bercampur-campur pada sesi awal dagangan Jumaat susulan tindakan berhati-hati pelabur selepas Wall Street susut dalam senario sentimen yang kekal lemah akibat kebimbangan berkaitan had siling hutang Amerika Syarikat (AS) dan kestabilan industri perbankan.Pada 9.10 pagi, FTSE Bursa Malaysia KLCI (FBM KLCI) naik 3.72 mata kepada 1,428.90 daripada 1,428.90 pada akhir dagangan Khamis.Bagaimanapun, sentimen pasaran adalah negatif dengan kaunter rugi mengatasi untung iaitu 146 berbanding 112 manakala 238 kaunter tidak berubah;  1,765 tidak diniagakan dan 32 lain digantung dagangannya.Jumlah dagangan sebanyak 207.34 juta unit bernilai RM90.55 juta.Malacca Securities Sdn Bhd berkata pelabur di Wall Street kini mengalihkan minat terhadap saham-saham teknologi berikutan jangkaan pihak Rizab Persekutuan AS (Fed) mengekalkan kadar faedah sehingga bulan depan.“Pada masa ini, pasaran Nasdaq lebih kukuh berbanding pergerakan Indeks Dow Jones.“Di peringkat tempatan, pelabur berkemungkinan sudah mula meletakkan kedudukan masing-masing dalam saham-saham yang kukuh sebelum bermulanya musim pelaporan pendapatan,” katanya.Ia turut menyifatkan sektor teknologi berkemungkinan menyaksikan pemulihan susulan momentum di Nasdaq.

Dalam pada itu, aktiviti pengambilan untung berkemungkinan dijangkakan terus berlaku dalam sektor teknologi manakala pelabur diunjur memilih kaunter emas berikutan harganya yang kukuh ketika ini.Dari segi komoditi, firma pembrokeran itu menyifatkan miyak mentah Brent susut di bawah paras US$75 setong manakala minyak sawit mentah (MSM) melebihi RM3,600 satu tan.Saham wajaran tinggi menyaksikan hts, Maybank naik satu sen kepada RM8.75; Petronas Chemicals untung enam sen kepada RM7.22; CIMB meraih dua sen kepada RM4.97 dan Tenaga Nasional melonjak 11 sen pada RM9.20 dan Public Bank tidak berubah pada RM4.01.Bagi saham aktif, Zen Tech, Vinvest and Widad mendatar pada 2.0 sen, 19.5 sen dan 42.5 sen manakala Dagang Nexchange susut 1.0 sen to 45 sen dan Salutica naik 7.5 sen kepada 95.5 sen.Di papan indeks menyaksikan Indeks FBM Emas naik 12.68 mata kepada 10,443.61; Indeks FBMT 100 menokok 13.14 mata kepada 10,140.66 manakala Indeks FBM Emas Shariah mengukuh 19.63 mata kepada 10,788.18.Selain itu, Indeks FBM ACE menambah 1.19 mata kepada 5,027.39 namun Indeks FBM 70 susut 37.59 mata kepada 13,472.36.Mengikut sektor, Indeks Produk dan Perkhidmatan Perindustrian naik 0.01 mata kepada 168.48; Indeks Tenaga berkurangan 4.53 mata kepada 827.28; Indeks Perkhidmatan Kewangan meraih 15.10 mata kepada 15,603.32 dan Indeks Perladangan menokok 10.43 mata kepada 6,924.74.- BERNAMA


KDNK suku pertama diunjur kekal positif

KUALA LUMPUR, 12 Mei- Pertumbuhan keluaran Dalam Negara Kasar (KDNK) suku pertama tahun ini diunjur kekal positif namun sederhana pada kadar 4.0% hingga 5.0%.Penganalisis ekonomi, Dr Zokhri Idris berkata pertumbuhan sederhana disebabkan kelembapan ekonomi global di samping tekanan Inflasi."Kita masih menyaksikan kelembapan permintaan eksport daripada negara luar khususnya daripada negara China walaupun ekonomi negara China semakin pulih dan berkembang."Namun permintaan import China terhadap Malaysia masih rendah dan belum boleh mengukuhkan lagi KDNK negara. "Yang keduanya juga ada banyak faktor dalaman atau pun faktor domestik yang perlu diambil kira," kata Zokhri kepada media di sini. Antaranya perbelanjaan isi rumah, industri pelancongan dan pembangunan infrastruktur.Katanya, kenaikan harga barang mengehadkan kuasa membeli dalam kalangan isi rumah.Ujarnya, Industri pelancongan walaupun beransur pulih namun masih belum mencapai tahap optimum seperti sebelum pandemik.

(Dr Zokhri berkata berkata pertumbuhan sederhana disebabkan kelembapan ekonomi global di samping tekanan Inflasi)


Ringgit ditutup rendah berbanding dolar

KUALA LUMPUR, 11 Mei - Ringgit mengakhiri pengukuhan awal berbanding dolar Amerika Syarikat (AS) apabila ditutup rendah pada Khamis berikutan peningkatan unit negara maju itu walaupun data Indeks harga Pengguna AS lemah, kata penganalisis.Pada 6 petang, ringgit susut kepada 4.4615/4665 berbanding dolar AS daripada 4.4565/4605, semalam.Ketua Ahli Ekonomi dan Kewangan Sosial Bank Muamalat Malaysia Bhd Mohd Afzanizam Abdul Rashid berkata dolar AS mendapat momentum walaupun kadar inflasi April AS mencatat angka lebih rendah daripada dijangkakan.“Peserta pasaran agak berhati-hati mengenai prospek global susulan pendirian dasar monetari Rizab Persekutuan AS (Fed) yang ketat manakala tindakan bank pusat di Eropah pula berkemungkinan memberi kesan terhadap pertumbuhan.“Atas alasan itu, terdapat kemungkinan sentimen mengelak risiko sebagaimana dipaparkan dalam peningkatan Indeks Dolar AS,” katanya kepada Bernama.

Sewaktu ditutup, ringgit diniagakan kebanyakannya tinggi berbanding kumpulan mata wang utama.Ringgit mengukuh berbanding euro kepada 4.8751/8805 daripada 4.8830/8874 dan meningkat berbanding pound Britain kepada 5.6161/6224 daripada 5.6254/6305, namun turun berbanding yen Jepun kepada 3.3122/3161 daripada 3.2962/2994, semalam.Dalam pada itu, ringgit diniagakan kebanyakannya rendah berbanding mata wang Asean.Unit tempatan itu susut kepada 3.3588/3628 berbanding dolar Singapura daripada 3.3563/3596 pada Rabu dan rendah berbanding rupiah Indonesia kepada 3.9/303.5 daripada 302.4/302.8.Ringgit bagaimanapun meningkat berbanding baht Thailand kepada 13.2283/2482 daripada 13.2354/2528 dan tidak berubah berbanding peso Filipina pada 8.00/801. - BERNAMA


Pelaksanaan EUDR, Malaysia akan bersemuka dengan EU

PUTRAJAYA, 11 Mei - Malaysia akan bersemuka pemimpin negara anggota Kesatuan Eropah (EU) untuk memastikan eksport produk kelapa sawit yang dieksport ke EU tidak disekat apabila Peraturan Bebas Penebangan Hutan Kesatuan Eropah (EUDR) dilaksanakan, kata Timbalan Perdana Menteri Datuk Seri Fadillah Yusof.Fadillah yang juga Menteri Perladangan dan Komoditi berkata pertemuan itu akan dilakukan di Brussel, Belgium pada hujung bulan ini.Beliau memberi jaminan bahawa eksport kelapa sawit tidak akan terjejas dengan pelaksanaan EUDR."Misi libat urus antara Malaysia dan pemimpin EU menunjukkan kerajaan komited untuk menyelesaikan sebarang isu berbangkit mengenai perkara tersebut."Diharapkan kita akan dapat penjelasan yang baik daripada mereka dan komitmen mereka supaya Malaysia tidak akan dinilai sebagai negara berisiko tinggi."Ini tidak sepatutnya berlaku apatah lagi kepada pekebun kecil," katanya ketika ditemui pada Majlis Rumah Terbuka Aidilfitri beliau di Sri Satria, di sini, hari ini.

Mengulas lebih lanjut, Fadillah berkata, misi ke EU itu sudah dirancang lama ketika sesi perjumpaan beliau dengan Menteri Penyelaras Ekonomi Indonesia, Airlangga Hartarto.Katanya, Indonesia turut terlibat dalam misi tersebut susulan pertemuan dan perbincangan antara presiden republik Joko Widodo dan Perdana Menteri Datuk Seri Anwar Ibrahim baru-baru ini.


Permintaan buruh meningkat 2.7 peratus pada suku tahun pertama 2023

KUALA LUMPUR, 11 Mei - Permintaan buruh Malaysia terus menunjukkan trend peningkatan sebanyak 2.7 peratus jumlah jawatan pada suku tahun pertama 2023 (ST1 2023) melepasi paras prapandemik, menurut Jabatan Perangkaan Malaysia (DOSM). Ketua Perangkawan Datuk Seri Dr Mohd Uzir Mahidin berkata permintaan buruh dilihat semakin pulih pada ST1 2023 dengan peningkatan jawatan sebanyak 233,700 dalam sektor ekonomi, merekodkan 8.81 juta jawatan berbanding 8.57 juta jawatan bagi suku tahun pertama 2022 (ST1 2022).“Trend positif ini menunjukkan pemulihan ekonomi negara yang semakin baik, disokong oleh pelbagai inisiatif kerajaan seperti program penempatan pekerjaan, subsidi gaji dan insentif cukai. Untuk rekod, bilangan jawatan pada suku tahun ini adalah yang tertinggi sepanjang siri masa sejak 2018,” katanya dalam kenyataan berkaitan Statistik Guna Tenaga, Suku Tahun Pertama 2023 hari ini.Beliau berkata trend sama juga dapat dilihat bagi jumlah jawatan diisi yang meningkat sebanyak 2.7 peratus, mencatatkan 8.91 juta jawatan pada ST1 2023 berbanding 8.39 juta bagi tempoh sama tahun lepas, manakala bilangan kekosongan jawatan meningkat sebanyak 4.5 peratus kepada 192,600 kekosongan pada suku tahun ini.Bagi kadar jawatan diisi dan kekosongan jawatan masing-masing kekal pada 97.8 peratus dan 2.2 peratus, katanya.“Peningkatan ini antara lainnya disokong oleh inisiatif kerajaan dalam pelonggaran peraturan pengambilan pekerja asing melalui Pelan Kelonggaran Penggajian Pekerja Asing dan Rekaliberasi Tenaga Kerja 2.0,” katanya.Mengulas lanjut mengenai kedudukan jawatan diisi pada suku pertama tahun ini, Mohd Uzir berkata sektor pembuatan kekal mencatatkan pertumbuhan tertinggi pada kadar 3.8 peratus (2.32 juta), diikuti perlombongan & pengkuarian (3.4 peratus) dan pertanian (2.9 peratus).

Beliau berkata dari segi komposisi, sebanyak 4.53 juta jawatan diisi (52.6 peratus) tertumpu di sektor perkhidmatan, diikuti pembuatan (2.32 juta; 27 peratus) dan pembinaan (1.23 juta; 14.3 peratus), dengan sebahagian besar jawatan diisi dalam kategori separuh mahir mencatatkan 5.39 juta jawatan, diikuti kategori mahir (2.15 juta jawatan) dan berkemahiran rendah (1.08 juta jawatan).“Sehubungan dengan ekonomi Malaysia yang semakin pulih, lebih banyak pewujudan jawatan telah direkodkan pada suku tahun ini, yang merangkumi 31,700 jawatan yang diwujudkan bagi memenuhi keperluan industri. “Dari segi aktiviti ekonomi pula, sektor perkhidmatan menyumbang sebahagian besar pewujudan jawatan dengan sumbangan sebanyak 50.8 peratus (16,100) terutamanya dalam subsektor perdagangan borong & runcit dengan 8,700 (27.3 peratus).“Sektor pembuatan mewujudkan 10,500 jawatan baharu, dengan sumbangan sebanyak 33.2 peratus kebanyakannya dalam subsektor produk elektrik, elektronik dan optikal (11 peratus; 3,500),” katanya.Mohd Uzir berkata kedudukan pasaran buruh juga dijangka kekal stabil dan berkembang pada bulan-bulan akan datang disokong oleh perkembangan semasa aktiviti ekonomi di Malaysia - BERNAMA


Inisiatif waqaf tandan sawit diperkenal, sasar kutipan RM19.2 juta setahun- Felda

KUALA LUMPUR, 11 Mei - Lembaga Kemajuan Tanah Persekutuan (Felda) melalui Waqaf Felda memperkenalkan inisiatif Wakaf Tandan Sawit bagi membolehkan warga peneroka menyumbang kepada institusi wakaf ini dengan sasaran kutipan sebanyak RM19.2 juta setahun.Dalam kenyatannya hari ini, Felda memaklumkan sebelum ini sumbangan kepada Waqaf Felda dilakukan menerusi sumbangan tunai dan potongan pendapatan bulanan warga Felda.“Wakaf Tandan Sawit itu merupakan cetusan idea warga peneroka itu sendiri dan telah bermula di Felda Kerteh 6, Terengganu dengan tandan sawit diwakafkan dan nilai jualannya disumbangkan ke Waqaf Felda.“Peningkatan hasil ladang dengan purata produktiviti daripada 17.29 tan per hektar pada 2021 kepada 19.43 tan per hektar pada tahun lalu, telah mendorong peneroka meningkatkan amalan jariah melalui sumbangan sedekah serta wakaf,” katanya.Felda berkata peneroka yang berhasrat mewakafkan tandan sawit boleh membuat permohonan dengan Felda serta menyatakan bilangan tandan sawit segar sebelum dihantar ke kilang. Bilangan tandan sawit yang masak seterusnya akan diasingkan, ditimbang dan jumlah nilai daripada tandan tersebut akan diwakafkan serta dipindahkan ke akaun Waqaf Felda bagi pihak peneroka.Katanya, pelaksanaan Wakaf Tandan juga menyokong usaha kerajaan yang menyasarkan wakaf sebagai instrumen yang mampu menyumbang sehingga 20 peratus pengembangan sektor kewangan sosial Islam menjelang 2030.Felda turut yakin inisiatif berkenaan mendapat sokongan penuh warga peneroka dan membuktikan kesediaan mereka sebagai komuniti berdikari yang progresif, selain bersama-sama memperkasakan institusi wakaf dan menyokong agenda pembangunan negara.


Pelancaran Generali Malaysia, penuhi keperluan insurans yang semakin meningkat

KUALA LUMPUR, 11 Mei- Penyedia insurans global terbesar, Generali Group berhasrat menjadi syarikat insurans hayat dan am utama di negara ini menerusi pelancaran Generali Malaysia.Pegawai Serantau Generali International Asia, Roberto Leonardi berkata, Malaysia merupakan pasaran yang berpotensi tinggi berikutan kadar penembusan pasaran insurans yang kukuh didorong pertumbuhan ekonomi. Berdasarkan faktor itu, Generali Malaysia komited untuk mengembangkan tawaran produknya dan penyelesaian insurans komprehensif bagi memenuhi keperluan pelanggannya yang semakin meningkat."Kami pasti akan membuat pelaburan dalam teknologi, digitalisasi, produk, penyelesaiandan akan memenuhi keperluan seperti yang ditetapkan pengawal selia," katanya.

(Pegawai Serantau Generali International Asia, Roberto Leonardi)

Bercakap kepada media selepas pelancaran rasmi Generali Malaysia, jelas Roberto, pihaknya sedia memberi tumpuan untuk memuktamadkan penggabungan perniagaannya di negara ini dalam tempoh dua tahun. Penyedia insuran ini, menyempurnakan pengambilalihan kepentingan majoriti dalam usaha sama AXA-Affin dan mempunyai 100 peratus kepentingan dalam MPI Generali Insurans Bhd.Dengan lebih 1,600 tenaga kerja dan rangkaian pengedaran yang luas melibatkan 9,000 ejen, rakan kongsi dan pengedar, Generali Malaysia ialah penanggung insurans am kedua terbesar negara ketika ini.


Niaga hadapan FBM KLCI tinggi dalam dagangan awal

KUALA LUMPUR, 11 Mei- Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives dibuka tinggi dalam dagangan awal hari ini.Pada 9.50 pagi, kontrak bulan semerta Mei 2023 meningkat 5.0 mata kepada 1,429.0, manakala Jun 2023 dan Disember 2023 masing-masing menokok 4.0 mata kepada 1,429.0 dan 1,419.0, manakala September 2023 menambah 4.5 mata kepada 1,418.0.Jumlah dagangan sebanyak 1,430 lot, manakala kepentingan terbuka berjumlah 36,659 kontrak.Pada pukul 9.43 pagi, FTSE Bursa Malaysia KLCI (FBM KLCI) menokok 0.63 mata kepada 1,426.31 daripada 1,425.68 sewaktu ditutup pada Rabu. -BERNAMA


Bursa Malaysia dibuka tinggi hari ini

KUALA LUMPUR, 11 Mei- Bursa Malaysia meningkat semula untuk dibuka lebih tinggi hari ini berikutan belian semasa harga rendah, sejajar dengan prestasi semalaman yang positif di Wall Street, kata seorang peniaga.Pada pukul 9.43 pagi, FTSE Bursa Malaysia KLCI (FBM KLCI) menokok 0.63 mata kepada 1,426.31 daripada 1,425.68 sewaktu ditutup pada Rabu.Di pasaran lebih luas, kaunter untung mengatasi kaunter rugi sebanyak 186 kepada 175, manakala 1,275 kaunter tidak berubah, 615 tidak diniagakan dan 35 lain digantung dagangannya.Jumlah dagangan sebanyak 1.02 juta unit bernilai RM317.22 juta.Naib Presiden Penyelidikan Ekuiti Rakuten Trade Sdn Bhd Thong Pak Leng berkata Wall Street meningkat selepas data inflasi adalah lebih baik daripada jangkaan, manakala Nasdaq melonjak hampir 127 mata dan S&P500 meraih 18 mata.Di peringkat tempatan, beliau berkata FBM KLCI ditutup lebih rendah semalam sejajar dengan prestasi serantau yang lemah.“Untuk hari ini, kami meramalkan belian semasa harga rendah akan berlaku disebabkan penilaian yang rendah bagi indeks utama, terutamanya bagi saham-saham perbankan dan telekomunikasi.“Oleh itu, kami menjangkakan indeks petunjuk pasaran itu dalam jajaran 1,425-1,435 hari ini,” katanya kepada Bernama.Bagi saham wajaran tinggi, Maybank, Public Bank dan CIMB masing-masing meningkat dua sen kepada RM8.72, RM4.01 dan RM5.04.Petronas Chemicals merosot lapan sen kepada RM7.23, manakala IHH Healthcare tidak berubah pada RM5.90.Bagi saham aktif, Bahvest meningkat 1.5 sen kepada 13 sen, manakala Vinvest dan Aimflex masing-masing menokok setengah sen kepada 20.5 sen dan 17.5 sen.

Autocount menambah 2.5 sen kepada 70 sen dan Seal meraih tiga sen kepada 44 sen, manakala Komark tidak berubah pada 9.0 sen.Di papan indeks, Indeks FBM Emas menokok 1.52 mata kepada 10,446.52 dan Indeks FBMT 100 turun 0.70 mata kepada 10,143.04, manakala Indeks FBM Emas Syariah menyusut 15.99 mata kepada 10,781.20, dan Indeks FBM ACE rendah 27.04 mata kepada 5,014.32 dan Indeks FBM 70 berkurangan 14.87 mata kepada 13,561.45.Mengikut sektor, Indeks Produk dan Perkhidmatan Perindustrian menyusut 0.40 mata kepada 169.15 dan Indeks Tenaga turun 0.31 mata kepada 833.0, manakala Indeks Perkhidmatan Kewangan mengukuh 34.31 mata kepada 15,632.26 dan Indeks Perladangan menokok 2.39 mata kepada 6,840.91. -BERNAMA


Kadar jangka pendek diunjurkan kekal stabil dengan operasi BNM

KUALA LUMPUR, 11 Mei- Kadar jangka pendek diunjurkan kekal stabil hari ini dengan operasi Bank Negara Malaysia (BNM) akan menyerap lebihan mudah tunai daripada sistem kewangan.Mudah tunai dianggarkan berjumlah RM42.10 bilion dalam sistem konvensional dan RM22.43 bilion dalam dana Islam.Hari ini, bank pusat akan menawarkan dua tender pasaran wang konvensional RM1 bilion, masing-masing bagi tujuh hari dan 14 hari serta tender Program Murabahah Komoditi RM100 juta selama 32 hari. Bank pusat akan turut menjalankan tiga tender Qard yang terdiri daripada tender RM1.5 bilion untuk tujuh hari, tender RM900 juta bagi 14 hari dan tender RM400 juta selama 21 hari.

BNM turut mengumumkan ketersediaan repo berbalik, perjanjian jual dan beli semula serta kemudahan Murabahah Komoditi Bercagar untuk tempoh satu hingga tiga bulan.Pada pukul 4.00 petang, bank pusat akan menjalankan tender semalaman konvensional sehingga RM39.1 bilion dan tender semalaman Murabahah RM18.5 bilion. -BERNAMA


Ringgit dibuka tinggi berbanding dolar AS berikutan inflasi AS menyederhana

KUALA LUMPUR, 11 Mei- Ringgit mengakhiri penyusutannya selama tiga hari berturut-turut apabila dibuka tinggi berbanding dolar Amerika Syarikat (AS) pada awal dagangan hari ini berikutan kemerosotan dolar AS selepas data Indeks Harga Pengguna AS pada April yang dikeluarkan malam tadi adalah lebih rendah daripada jangkaan.Pada pukul 9.00 pagi, mata wang tempatan menokok kepada 4.4470/4505 berbanding dolar AS daripada 4.4565/4605 sewaktu ditutup pada Rabu.Ketua Ekonomi dan Kewangan Sosial Bank Muamalat Malaysia Bhd Mohd Afzanizam Abdul Rashid berkata kadar inflasi AS menyederhana kepada 4.9% tahun ke tahun pada April, lebih rendah berbanding anggaran konsensus sebanyak lima peratus.Sementara itu, kadar inflasi teras berada pada 5.5%, selari dengan ramalan konsensus.“Pada umumnya, kadar inflasi AS adalah lebih rendah secara berperingkat selepas mencapai 9.1% pada Jun tahun lepas, menunjukkan bahawa pendirian dasar monetari yang terbatas oleh Rizab Persekutuan (Fed) AS telah menyebabkan inflasi meskipun melebihi sasaran dua peratus.“Oleh itu, peluang untuk Kadar Dana Fed berhenti seketika semakin meningkat dan mengakibatkan kemerosotan dolar AS. Sehubungan itu, ringgit mungkin menokok berbanding unit negara maju hari ini,” katanya kepada Bernama.Sementara itu, mata wang tempatan diniagakan kebanyakannya lebih rendah berbanding sekumpulan mata wang utama.Ringgit menyusut berbanding euro kepada 4.8877/8915 daripada 4.8830/8874 sewaktu ditutup pada Rabu dan rendah berbanding yen Jepun kepada 3.3162/3190 daripada 3.2962/2994 semalam, namun lebih tinggi berbanding pound Britain kepada 5.6188/6232 daripada 5.6254/6305 sebelum ini.

Pada masa sama, mata wang tempatan diniagakan bercampur-campur berbanding mata wang Asean.Ringgit naik berbanding baht Thailand kepada 13.2331/2495 daripada 13.2354/2528 dan menokok berbanding rupiah Indonesia kepada 301.8/302.2 daripada 302.4/302.8 semalam.Bagaimanapun, mata wang tempatan turun kepada 3.3588/3619 berbanding dolar Singapura daripada 3.3563/3596 pada Rabu dan tidak berubah berbanding peso Filipina kepada 8.00/8.01 daripada 8.00/8.01 sebelum ini. -BERNAMA


Lebih banyak skim pembiayaan hijau perlu ditawar kepada PKS

KUALA LUMPUR, 11 Mei- Lebih banyak skim pembiayaan hijau perlu ditawarkan kepada Perusahaan Kecil dan Sederhana (PKS), oleh institusi kewangan tempatan.Ketua Perkongsian dan Inovasi Strategik Alliance Bank, Roy Heong Beng Wai berkata usaha berkenaan akan mempercepat penerapan agenda alam sekitar, sosial dan tadbir urus (ESG) dalam perniagaan."Kami selalu melihat dari sudut holistik...kami menyediakan khidmat nasihat dan jawapan kepada permasalahan. PKS perlukan bimbingan dalam perjalanan mereka, justeru kami memberikan jalan penyelesaian. "Kami akan bekerjasama dengan mereka dari sudut memberikan latihan agar mereka mempunyai keupayaan dalam perniagaan," katanya.

(Ketua Perkongsian dan Inovasi Strategik Alliance Bank, Roy Heong Beng Wai)

Beliau berkata demikian selepas sesi perbincangan mengenai pembiayaan hijau, bersempena Forum #Digital4ESG anjuran Bursa Malaysia, di sini pada Rabu.Tambahnya, penglibatan dalam agenda ESG berupaya meningkatkan imej dan jenama PKS serta institusi kewangan.


Ringgit ditutup rendah berbanding dolar AS

KUALA LUMPUR, 10 Mei - Ringgit meneruskan penyusutan untuk ditutup rendah berbanding dolar Amerika Syarikat (AS) bagi hari ketiga berturut-turut pada Rabu ekoran dagangan berhati-hati sebelum data inflasi AS dikeluarkan lewat malam ini, kata penganalisis.Pada pukul 6 petang, mata wang tempatan susut kepada 4.4565/4605 berbanding dolar AS daripada 4.4460/4500 ketika ditutup pada Selasa.Pengarah Urusan SPI Asset Management, Stephen Innes berkata kelemahan ringgit disebabkan kebimbangan mengenai inflasi memandangkan pelabur menunggu laporan Indeks Harga Pengguna (IHP) AS.“Data inflasi yang lebih tinggi adalah negatif untuk aset berisiko kerana akan menyebabkan kadar pasaran menolak (kemungkinan) pengurangan kadar AS untuk baki tempoh 2023 dan (ini akan) mengukuhkan dolar AS.“Sebaliknya, jika IHP AS lebih rendah daripada konsensus maka mata wang berkaitan komoditi dijangka benar-benar meraih manfaat," katanya kepada Bernama.Ringgit diniagakan tinggi kebanyakannya berbanding beberapa mata wang utama.

Unit tempatan meningkat berbanding euro kepada 4.8830/8874 daripada 4.8835/8879 ketika ditutup pada Selasa dan naik berbanding yen Jepun kepada 3.2962/2994 daripada 3.2963/2995.Walau bagaimanapun, ringgit susut berbanding pound British kepada 5.6254/6305 berbanding 5.6126/6177.Sementara itu, unit tempatan diniagakan rendah berbanding mata wang negara Asean.Ringgit lemah berbanding dolar Singapura kepada 3.3563/3596 daripada 3.3522/3557 semalam dan turun berbanding rupiah Indonesia kepada 302.4/302.8 daripada 301.6/301.9.Unit domestik juga susut berbanding baht Thailand kepada 13.2354/2528 daripada 13.1835/2016 serta turun berbanding peso Filipina kepada 8.00/8.01 daripada 7.97/7.98. -BERNAMA


Pasaran getah ditutup rendah

KUALA LUMPUR, 10 Mei - Pasaran getah tempatan ditutup rendah hari ini, sejajar dengan pasaran niaga hadapan getah serantau.Peniaga berkata dagangan adalah kecil menjelang data Indeks Harga Pengguna Amerika Syarikat dikeluarkan yang digunakan sebagai pengukur untuk melihat sama ada kenaikan kadar faedah dapat mengurangkan inflasi. Bagaimanapun, katanya penurunan seterusnya dihadkan oleh ringgit yang rendah berbanding dolar AS, selain peningkatan jualan kenderaan di China.

Dilaporkan bahawa jualan kenderaan penumpang di China meningkat 2.1 peratus kepada 1.65 juta unit pada April berbanding Mac.Harga Lembaga Getah Malaysia (LGM) bagi Standard Malaysian Rubber 20 (SMR 20) merosot 9.5 sen kepada 604.5 sen sekilogram manakala susu getah pukal berkurangan 1.5 sen kepada 486 sen sekilogram.Pada pukul 5 petang, harga rujukan LGM bagi getah fizikal SMR 20 berada pada 609 sen sekilogram manakala susu getah pukal sebanyak 487 sen sekilogram. -BERNAMA


KUALA LUMPUR, 10 Mei - Kadar antara bank jangka pendek ditutup stabil hari ini berikutan operasi Bank Negara Malaysia (BNM) yang menyerap lebihan mudah tunai daripada sistem kewangan.Mudah tunai dalam sistem konvensional meningkat kepada RM40.0 bilion daripada RM39.86 bilion pada pagi ini, manakala mudah tunai dana Islam berkurangan kepada RM19.59 bilion daripada  RM19.82 bilion.Awal hari ini, bank pusat menawarkan satu tender pasaran wang konvensional, satu tender Program Komoditi Murabahah dan satu tender repo berbalik.BNM turut mengumumkan ketersediaan repo berbalik, perjanjian jual dan beli semula serta kemudahan Murabahah komoditi bercagar untuk tempoh satu hingga tiga bulan.

BNM menyemak semula tender semalaman Murabahah daripada RM18.3 bilion kepada RM18.6 bilion.Pada 4 petang, BNM menawarkan tender pasaran wang konvensional bernilai RM40 bilion dan tender pasaran wang Murabahah bernilai RM18.6 bilion, kedua-duanya bagi wang sehari.Kadar Semalaman Islam Malaysia (MYOR-i) berada pada 2.97 peratus pada 9 Mei 2023. -BERNAMA


Tahun taksiran 2022, jumlah kutipan cukai memberangsangkan

CYBERJAYA, 10 Mei- Kerajaan yakin mampu mencatat jumlah kutipan cukai memberangsangkan untuk tahun taksiran 2022.Jelas Timbalan Menteri Kewangan ll, Steven Sim bayaran cukai yang diterima mampu mencecah 20 peratus melebihi sasaran ditetapkan iaitu RM164 bilion.Hasil yang dikutip dapat membantu pelaksanaan pelbagai program demi kebajikan rakyat.“Setakat hari ini, kutipan cukai menunjukkan trend yang amat positif iaitu 20% lebih tinggi daripada pencapaian tahun lepas. Saya yakin dengan komitmen rakan-rakan kita di Lembaga Hasil Dalam Negeri (LHDN), kita mampu merakamkan sejarah yang baharu,” katanya kepada pemberita di sini.Tahun taksiran 2023 antara lain menyaksikan pengenalan cukai bayaran mewah yang diumumkan menerusi Belanjawan 2023. Kerajaan dijangka memuktamadkan perincian senarai barangan terlibat menjelang Jun.


Usaha galak ESG tanggungjawab bersama bagi pengurusan efektif - CEO Bursa

KUALA LUMPUR, 10 Mei - Langkah menggalakkan tanggungjawab bersama dalam kalangan eksekutif korporat berkaitan amalan alam sekitar, sosial dan tadbir urus korporat (ESG) penting bagi memastikan pengurusan inisiatif lestari secara berkesan.Ketua Pegawai Eksekutif (CEO) Bursa Malaysia Bhd Datuk Muhamad Umar Swift berkata barisan eksekutif terbabit, terutama di peringkat C atau kanan seperti ketua pegawai kelestarian, ketua pegawai kewangan (CFO), ketua pegawai maklumat (CIO) dan lainnya perlu mempunyai pemahaman mendalam mengenai aspek piawaian, jangkaan serta garis panduan ESG."Kumpulan inilah yang bertanggungjawab memastikan perancangan serta kemajuan membabitkan komitmen ESG di syarikat masing-masing," katanya pada sesi Forum #digital4ESG anjuran Bursa Malaysia hari ini.Muhamad Umar berkata kalangan CFO misalnya berperanan penting dalam mendapatkan peluang membabitkan amalan ESG yang kukuh selain menguruskan kos berkaitan program-program kelestarian yang berkesan."Tambahan pula, mereka perlu bekerjasama dengan bank-bank untuk mengumpulkan dana bagi menjayakan perubahan yang dirancang menerusi program pembiayaan hijau," katanya.Selain itu, CIO pula perlu melaksanakan penyelesaian ESG yang memanfaatkan teknologi digital bagi memacu usaha membuat keputusan berteraskan data selain menyediakan kaedah berkesan bagi mengemukakan, menilai serta menggunakan data ESG kepada pelbagai pihak berkepentingan.

"Oleh itu, hanya menerusi pemahaman bersama akan membolehkan eksekutif korporat ini berusaha ke arah mencapai satu matlamat sama dan meningkatkan lagi prestasi menyeluruh syarikat dalam ESG, sekali gus meraih kejayaan jangka panjang," katanya.Sehubungan itu, Bursa Malaysia berhasrat memainkan peranan sebagai pemangkin untuk mempengaruhi dan menjadi pemudah cara kepada korporat Malaysia dalam peralihan ke arah ekonomi hijau.“Bursa Malaysia akan menggunakan Platform Risikan Kelestarian Berpusat (Platform CSI), inisiatif inovatif yang menghubungkan ESG dan teknologi dalam menangani keperluan ekosistem berkaitan."Kami berharap Platform CSI akan berperanan sebagai repositori kebangsaan bagi pendedahan kelestarian syarikat tersenarai dan menggalakkan lagi aspek pengurusan pelepasan karbon rantaian bekalan secara berkesan."Pada masa sama, ini juga dapat memberi insentif penyahkarbonan menerusi tawaran penyelesaian pembiayaan hijau oleh bank-bank," katanya.Muhamad Umar juga berharap lebih banyak syarikat-syarikat tempatan akan menyertai rantaian bekalan hijau global yang membolehkan mereka berkembang dalam platform tersebut.Sementara itu, Ketua Pegawai Mobiliti dan Inovasi Kumpulan UMW/Presiden Bahagian Aeroangkasa Datuk Abdul Rashid Musa berkata Malaysia berada dalam kedudukan daya saing yang unik bagi amalan kelestarian berikutan ketersediaan ekosistem terbabit."Ekosistem itu semakin saling hubung dan menjadi platform nominal bagi membolehkan korporat Malaysia bergerak maju," katanya. - BERNAMA


Niaga hadapan FBM KLCI kebanyakannya rendah pada tengah hari

KUALA LUMPUR, 10 Mei- Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives diniagakan kebanyakannya rendah pada tengah hari Rabu, seiring dengan prestasi asas pasaran tunai.Pada rehat tengah hari, Mei 2023 dan dan September 2023 susut 2.5 mata masing-masing kepada 1,426.0 dan 1,416.5; Jun 2023 turun 2.0 mata kepada 1,427.0 manakala Disember 2023 meraih 1.0 mata kepada 1,421.0.Jumlah dagangan sebanyak 2,130 lot manakala kepentingan terbuka berjumlah 36,578 kontrak.

Pada 12.30 tengah hari, FTSE Bursa Malaysia KLCI (FBM KLCI) merosot 5.15 mata kepada 1,427.48 daripada 1,432.63 pada akhir urus niaga semalam.-BERNAMA


Ringgit dijangka cecah 4.11 berbanding dolar AS menjelang akhir 2023

KUALA LUMPUR, 10 Mei- Ringgit diunjur diniagakan pada paras 4.11 berbanding dolar Amerika Syarikat (AS) menjelang akhir tahun ini daripada paras lebih 4.40 pada ketika ini. Kenanga Research juga mengunjurkan ringgit dijangka meraih sokongan dan mengukuh dalam lingkungan 4.35 menjelang akhir suku kedua 2023 jika pihak Rizab Persekutuan AS (Fed) membayangkan tidak lagi menaikkan kadar faedah dalam mesyuarat pada Jun ini.“Prospek ringgit berkemungkinan terus mengukuh susulan unjuran pertumbuhan ekonomi domestik yang mantap dan kembalinya sentimen mengambil risiko yang dijangkakan pada suku keempat apabila Fed menurunkan kadar faedah,” menurut cabang penyelidikan Kenanga Investment Bank Bhd dalam Tinjauan Ekonomi, hari ini.

Kenanga Research berkata purata bulanan gandingan ringgit-dolar AS adalah pada 4.424.Prestasi unit tempatan itu disokong terutamanya oleh kelemahan Indeks Dolar AS akibat penyusutan pasaran tenaga kerja AS serta angka keluaran dalam negara kasar suku pertama China yang lebih kukuh daripada jangkaan awal.


Kadar jangka pendek dijangka kekal stabil berikutan operasi BNM

KUALA LUMPUR, 10 Mei- Kadar jangka pendek dijangka kekal stabil hari ini berikutan operasi Bank Negara Malaysia (BNM) menyerap lebihan mudah tunai daripada sistem kewangan.Mudah tunai dianggarkan sebanyak RM39.86 bilion dalam sistem konvensional dan RM19.82 bilion dalam dana Islam.Hari ini, bank pusat akan menjalankan tender pasaran wang konvensional bernilai RM1 bilion untuk tujuh hari serta tender Program Murabahah Komoditi bernilai RM500 juta dan tender repo berbalik bernilai RM2.43 bilion, kedua-duanya untuk 33 hari. Bank pusat turut mengumumkan ketersediaan repo berbalik, perjanjian jual dan beli semula serta kemudahan Murabahah Komoditi Bercagar untuk tempoh satu hingga tiga bulan.Pada 4 petang, ia akan menjalankan tender semalaman konvensional sehingga RM40.3 bilion dan tender semalaman Murabahah RM18.3 bilion.- BERNAMA


RHB Investment semak semula sasaran KDNK suku pertama 2023

KUALA LUMPUR, 10 Mei - RHB Investment Bank Bhd menyemak naik unjuran pertumbuhan Keluaran Dalam Negara Kasar (KDNK) suku pertama tahun ini, kepada 5.1 peratus berbanding 4.2 peratus sebelumnya.Ini berikutan data Pengeluaran Perindustrian Mac yang lebih baik daripada jangkaan.Bank pelaburan menerusi nota penyelidikan mengunjurkan, permintaan luaran serta pengeluaran bertambah baik menjelang separuh kedua 2023, susulan jangkaan pemulihan ekonomi global.Permintaan domestik diunjur kekal teguh didorong perbelanjaan pengguna dan keadaan pasaran buruh yang bertambah baik.

Sementara itu, Bank Islam Malaysia Bhd meramalkan kadar KDNK bagi suku pertama mencecah 5.6 peratus berbanding 5 peratus pada suku yang sama 2022. Penggunaan swasta akan kekal sebagai pemacu utama pertumbuhan disokong pasaran buruh yang stabil yang menyaksikan kadar pengangguran lebih rendah pada 3.5 peratus Februari lalu.Bank Negara Malaysia (BNM) dijadual mengumumkan prestasi KDNK suku pertama 2023, Jumaat ini.


Ringgit kekal pada aliran penurunan dalam sesi awal

KUALA LUMPUR, 10 Mei- Ringgit terus berada pada aliran penurunan berbanding dolar AS dalam sesi awal hari ini berikutan sentimen menghindari risiko.Pada 9.20 pagi, mata wang tempatan merosot kepada 4.4475/4500 berbanding dolar AS daripada 4.4460/4500 pada Selasa. Ketua Ekonomi dan Kewangan Sosial Bank Muamalat Malaysia Bhd Mohd Afzanizam Abdul Rashid berkata Indeks Harga Pengguna Amerika Syarikat (AS) akan dipantau dengan teliti berikutan pelabur mencari petunjuk kenaikan kadar faedah AS akan dihentikan seketika.“Data perdagangan China, yang mendedahkan eksport sederhana kepada 8.5 peratus tahun ke tahun pada April daripada 14.8 peratus pada Mac, menunjukkan pertumbuhan global akan terus goyah.“Pada masa yang sama, para pegawai Rizab Persekutuan AS yang memilih kepada kadar faedah tinggi selain siling hutang yang meningkat di Capitol Hill menunjukkan pasaran akan kekal terkawal dalam tempoh terdekat,” katanya kepada Bernama.

Sementara itu, ringgit diniagakan kebanyakannya tinggi berbanding sekumpulan mata wang utama.Walaupun rendah berbanding pound kepada 5.6181/6212 daripada 5.6126/6177 pada Selasa, mata wang tempatan meningkat berbanding euro kepada 4.8798/8825 daripada 4.8835/8879 semalam dan naik berbanding yen Jepun kepada 3.2910/2931 daripada 3.2963/2995 sebelum ini.Bagaimanapun, mata wang tempatan diniagakan rendah berbanding mata wang ASEAN.Ia merosot kepada 3.3528/3549 berbanding dolar Singapura daripada 3.3522/3557 pada Selasa dan berkurangan berbanding rupiah Indonesia kepada 301.7/301.9 daripada 301.6/301.9 semalam.Mata wang tempatan turut susut berbanding baht Thailand kepada 13.2193/2322 daripada 13.1835/2016 dan berkurangan berbanding peso Filipina kepada 7.98/7.99 daripada 7.97/7.98 sebelum ini.-BERNAMA


Bursa Malaysia dibuka tinggi tetapi merosot kemudiannya

KUALA LUMPUR, 10 Mei- Bursa Malaysia dibuka tinggi hari ini tetapi merosot kemudiannya berikutan aktiviti pengambilan untung yang sederhana dalam saham wajaran tinggi terpilih, pada masa yang sama menjejaki penurunan di Wall Street semalaman berikutan pelabur menjalankan perdagangan dalam sentimen berhati-hati menjelang laporan inflasi utama pada minggu ini.Pada 9.11 pagi, FTSE Bursa Malaysia KLCI (FBM KLCI) berkurangan 0.39 mata kepada 1,432.24 daripada 1,432.63 pada Selasa.Indeks petunjuk pasaran dibuka tinggi 0.48 mata kepada 1,433.11.Dalam pasaran secara menyeluruh, kaunter rugi mengatasi kaunter untung sebanyak 169 berbanding 132 manakala 213 kaunter tidak berubah, 1,728 tidak diniagakan dan 23 yang lain digantung.Jumlah dagangan sebanyak 213.94 juta unit bernilai RM88.75 juta.Naib Presiden Penyelidikan Ekuiti Rakuten Trade Sdn Bhd Thong Pak Leng berkata Wall Street ditutup rendah dengan Dow Jones Index merosot 57 mata dan S&P500 berkurangan 19 mata serta Nasdaq susut 77 mata.Dalam negara, katanya FBM KLCI meminimakan kerugiannya semalam disebabkan aktiviti belian lewat.“Bagi hari ini, kami menjangka pasaran tempatan akan berdepan cabaran berikutan sentimen serantau yang lemah dan petunjuk negatif daripada Wall Street, sekali gus kami mengunjurkan indeks petunjuk pasaran diniagakan dalam julat 1,425-1,435.“Sementara itu, harga minyak sawit mentah (MSM) meningkat melebihi RM3,700 satu tan, justeru, kami menjangka akan menyaksikan minat belian dalam saham perladangan,” katanya kepada Bernama.Dalam kalangan saham wajaran tinggi, Maybank dan Public Bank, masing-masing tidak berubah pada RM8.75 dan RM4.02, Petronas Chemicals dan CIMB, masing-masing merosot satu sen kepada RM7.19 dan RM5.10 serta Tenaga Nasional berkurangan lima sen kepada RM9.15.Bagi saham aktif, Jade Marvel meningkat dua sen kepada 29.5 sen, Velesto menambah satu sen kepada 24 sen dan Salutica naik lima sen kepada 98.5 sen manakala Top Glove dan Careplus, masing-masing merosot satu sen kepada RM1.08 dan 30.5 sen.Di papan indeks, Indeks FBM Emas berkurangan 6.07 mata kepada 10,473.16, Indeks FBMT 100 merosot 5.99 mata kepada 10,171.39 dan Indeks FBM Emas Shariah susut 9.15 mata kepada 10,792.21.Indeks FBM ACE berkurangan 19.69 mata kepada 5,034.91 dan Indeks FBM 70 merosot 21.10 mata kepada 13,542.36.Mengikut sektor, Indeks Produk Perindustrian dan Perkhidmatan susut 0.34 mata kepada 169.31 dan Indeks Perkhidmatan Kewangan berkurangan 2.07 mata kepada 15,713.50 manakala Indeks Tenaga naik 6.29 mata kepada 839.26 dan Indeks Perladangan meningkat 22.66 mata kepada 6,832.86.- BERNAMA


Niaga hadapan emas ditutup tinggi dengan 29 lot diniagakan

KUALA LUMPUR, 9 Mei- Niaga hadapan emas di Bursa Malaysia Derivatives ditutup tinggi dengan 29 lot diniagakan hari ini.Kontrak bulan semerta Mei 2023 meningkat kepada US$2,032.50 setiap troy auns daripada US$2,028.90 setiap troy auns ketika ditutup pada Isnin.Kontrak bagi Jun 2023, Julai 2023, Ogos 2023, Oktober 2023 dan Disember 2023 semuanya ditutup pada US$2,040.80 setiap troy auns.Harga emas fizikal berada pada US$2,000.95 setiap troy auns seperti yang diterbitkan oleh London Bullion Market Association pada 5 Mei 2023.- BERNAMA


Ringgit ditutup rendah berbanding dolar AS berikutan pertumbuhan IPP perlahan

KUALA LUMPUR, 9 Mei- Ringgit ditutup rendah berbanding dolar Amerika Syarikat (AS) pada Selasa, dipengaruhi oleh Indeks Pengeluaran Perindustrian (IPP) Malaysia bagi suku pertama 2023 yang menunjukkan kadar pertumbuhan rendah selain perbincangan pasaran berhubung kenaikan Kadar Dasar Semalaman (OPR) terkini yang mungkin terakhir bagi 2023, menurut ahli ekonomi.Pada 6 petang, unit tempatan susut kepada 4.4460/4500 berbanding dolar AS daripada 4.4360/4380 ketika ditutup pada Isnin.Ketua Ahli Ekonomi dan Kewangan Sosial, Bank Muamalat Malaysia Bhd, Mohd Afzanizam Abdul Rashid berkata IPP terkini menunjukkan kegiatan pengeluaran dalam kalangan pembuat adalah perlahan iaitu 2.8 peratus dari segi pertumbuhan tahun ke tahun, berbanding 4.0 peratus pada suku keempat 2022 dan 12.2 peratus pada suku ketiga 2022.“Jelas, Malaysia ialah sebuah ekonomi yang terbuka, manakala perdagangan dan pelaburan akan kekal mudah terpengaruh dengan penyederhanaan permintaan luaran,” katanya kepada Bernama.Mengulas mengenai kenaikan OPR sebanyak 25 mata asas, beliau berkata langkah Bank Negara Malaysia itu dilihat sebagai kenaikan terakhir bagi 2023 memandangkan bank pusat mungkin mahu pendirian dasar monetarinya kekal akomodatif untuk pertumbuhan.“Ini mungin boleh mengehadkan potensi kenaikan ringgit dalam tempoh terdekat manakala kelaziman enggan mengambil risiko juga boleh berlaku,” katanya.

Sementara itu, ringgit diniagakan rendah kebanyakannya berbanding beberapa mata wang utama.Mata wang tempatan meningkat berbanding euro kepada 4.8835/8879 daripada 4.8960/8982 ketika ditutup Isnin namun susut berbanding pound British kepada 5.6126/6177 daripada 5.6084/6110.Ringgit turut rendah berbanding yen Jepun kepada 3.2963/2995 daripada 3.2854/2872.Unit tempatan juga didagangkan rendah kebanyakannya berbanding mata wang negara Asean.Ringgit tinggi berbanding peso Filipina kepada 7.97/7.98 daripada 8.02/8.03 ketika ditutup semalam namun, turun berbanding baht Thailand kepada 13.1835/2016 daripada 13.1184/1302.Unit domestik juga rendah berbanding dolar Singapura kepada 3.3522/3557 berbanding 3.3489/3507 semalam, dan susut berbanding rupiah Indonesia kepada 301.6/301.9 daripada 301.5/301.8.- BERNAMA


Bursa Malaysia ditutup rendah,  aktiviti ambil untung

KUALA LUMPUR, 9 Mei- Bursa Malaysia ditutup lebih rendah hari ini berikutan aktiviti pengambilan untung terutamanya dalam saham-saham perbankan dan perladangan, menurut seorang penganalisis.Pada 5 petang, FTSE Bursa Malaysia KLCI (FBM KLCI) merosot 1.11 mata kepada 1,432.63 daripada 1,433.74 sewaktu ditutup pada Isnin.Indeks petunjuk pasaran itu dibuka rendah 2.16 mata kepada 1,431.58 dan bergerak antara 1,428.52 dan 1,432.75 sepanjang hari dagangan.Sentimen pasaran negatif dengan kaunter rugi mengatasi kaunter untung sebanyak 555 berbanding 328, manakala 402 kaunter tidak berubah, 957 tidak diniagakan dan 21 yang lain digantung dagangannya.Jumlah dagangan meningkat kepada 3.45 bilion unit bernilai RM2.12 bilion daripada 3.05 bilion unit bernilai RM1.58 bilion pada Isnin.Naib Presiden Penyelidikan Ekuiti Rakuten Trade Sdn Bhd Thong Pak Leng berkata indeks serantau utama ditutup bercampur-campur berikutan isyarat daripada Wall Street.Beliau berkata pelabur dilihat enggan mengambil langkah yang signifikan menjelang pengumuman data inflasi Amerika Syarikat pada lewat minggu ini.Pada masa sama, pelabur memihak kepada logam berharga seperti emas dan perak sebagai aset alternatif yang berperanan sebagai penyimpan nilai jangka panjang dan lindung nilai terhadap inflasi. “Di peringkat domestik, kami melihat aktiviti pengambilan untung hari ini secara positif kerana membolehkan pasaran untuk menilai aliran meningkat baru-baru ini.“Oleh itu, kami menjangkakan indeks petunjuk pasaran ini meningkat dalam jajaran 1,425-1,440 bagi tempoh berbaki minggu ini. Dari sudut teknikal, kami mengesan paras rintangan serta-merta pada 1,440 dan paras sokongan pada 1,410,” kata Thong kepada Bernama.

Dalam kalangan saham wajaran tinggi, Maybank menyusut satu sen kepada RM8.75 dan CIMB turun lima sen kepada RM5.11, manakala Public Bank dan IHH Healthcare masing-masing meningkat satu sen kepada RM4.02 dan RM5.90 dan Petronas Chemicals menambah tiga sen kepada RM7.20.Bagi saham aktif, Autocount meraih 42 sen kepada 75 sen, Top Glove naik 14.5 sen kepada RM1.09 dan Salutica meningkat satu sen kepada 93.5 sen, manakala Bahvest menguncup 5.5 sen kepada 13.5 sen dan Eduspec turun satu sen kepada 3.5 sen.Di papan indeks, Indeks FBM Emas meraih 12.71 mata kepada 10,479.23, Indeks FBMT 100 menokok 16.61 mata kepada 10,177.38, Indeks FBM Emas Syariah naik 43.50 mata kepada 10,801.36 dan Indeks FBM 70 menokok 123.45 mata kepada 13,563.46, manakala Indeks FBM ACE turun 67.61 mata kepada 5,054.60.Mengikut sektor, Indeks Produk dan Perkhidmatan Perindustrian merosot 0.68 mata kepada 169.65, Indeks Tenaga menyusut 7.35 mata kepada 832.97, Indeks Perkhidmatan Kewangan berkurangan 35.22 mata kepada 15,715.57 dan Indeks Perladangan menguncup 18.36 mata kepada 6,810.20.Jumlah dagangan Pasaran Utama meningkat kepada 2.06 bilion unit bernilai RM1.62 bilion daripada 1.91 bilion unit bernilai RM1.32 bilion pada IsninJumlah dagangan waran menokok kepada 400.89 juta unit bernilai RM64.26 juta daripada 311.30 juta unit bernilai RM58.10 juta sebelum ini.Jumlah dagangan Pasaran ACE naik kepada 987.90 juta saham bernilai RM436.72 juta daripada 830.09 juta saham bernilai RM204.74 juta.Di Pasaran Utama, kaunter produk dan perkhidmatan pengguna menyumbang 334.89 juta saham yang diniagakan, produk dan perkhidmatan perindustrian (521.34 juta); pembinaan (110.18 juta); teknologi (188.51 juta); SPAC (sifar), perkhidmatan kewangan (48.22 juta); hartanah (219.62 juta); perladangan (12.91 juta); REIT (7.85 juta); dana tertutup (24,800); tenaga (113.20 juta); penjagaan kesihatan (352.79 juta), telekomunikasi dan media (71.28 juta), pengangkutan dan logistik (29.66 juta) dan utiliti (49.75 juta).- BERNAMA


Jelajah Daya Niaga Zon Utara sasar nilai pelaburan RM7.5 juta

KUALA PERLIS, 9 Mei- Kementerian Perdagangan Dalam Negeri dan Kos Sara Hidup (KPDN) menyasarkan sekurang-kurangnya 30 potensi francaisi baharu dengan nilai pelaburan sebanyak RM7.5 juta dapat dicapai menerusi 13 syarikat francaisor tempatan.Ini menerusi pelaksanaan program Jelajah Daya Niaga Francais yang bermula di Perlis selama 3 hari bermula hari ini sehingga Khamis untuk siri program pembangunan perniagaan francais dalam negara.Timbalan Menteri Perdagangan Dalam Negeri dan Kos Sara Hidup (KPDN), Senator Fuziah Salleh berkata, program ini merupakan platform bagi usahawan francais dan peniaga untuk mempromosikan perniagaan mereka dan bersama-sama menyumbang ke arah pengukuhan ekonomi negara. Program ini juga merupakan sinergi kepada inisiatif menangani kos sara hidup di mana Program Daya Niaga lebih mengkhususkan kepada meningkatkan pendapatan rakyat.Selain itu, ia juga bertujuan memberi pendedahan tentang sistem-sistem perniagaan francais yang telah wujud di negara ini serta pakej-pakej latihan dan pembiayaan yang disediakan oleh kerajaan kepada bakal usahawan francais.Beliau menyatakannya ketika merasmikan Program Daya Niaga Francais Zon Utara 2023 di Dataran Putra Brasmana, di sini.Menerusi inisiatif ini, kerajaan berharap bidang francais akan menjadi pemangkin kepada pertumbuhan ekonomi negara yang postif bagi tahun 2023. Bidang perniagaan francais telah dilihat sebagai bidang yang dapat meningkatkan ekonomi, daya saing, pendapatan individu, mengatasi masalah kemiskinan melalui kewujudan peluang pekerjaan baru dan seterusnya meningkatkan kualiti kehidupan masyarakat setempat.

(Timbalan Menteri KPDN, Senator Fuziah Salleh pada majlis pelancaran Program Daya Niaga Francais Zon Utara 2023/Foto RTM)


Peserta IPR dijangka bebas kemiskinan selepas dua tahun - Rafizi

KUALA LUMPUR, 9 Mei - Peserta usahawan mesin layan diri Inisiatif Pendapatan Rakyat (IPR) di bawah komponen Inisiatif Usahawan Makanan (INSAN) dan Inisiatif Usahawan Tani (INTAN) dijangka bebas kemiskinan dalam tempoh dua tahun.Menteri Ekonomi, Mohd Rafizi Ramli berkata kemajuan setiap peserta akan dipantau bagi memastikan mereka menjana pendapatan sekurang-kurangnya RM2,000 sebulan.

"Kalau ini diusahakan pada skala yang menyeluruh, di seluruh negara, kita akan ada satu mekanisme, membantu miskin tegar dan B40 yang lebih mampan dan lebih berterusan kerana aset sudah ada."Pasaran sudah ada disitu yang bertukar ganti penerima dan memang kita mahukan penerima ini beralih menceburi kerjaya yang lain," katanya kepada pemberita selepas melancarkan mesin layan diri (IPR) di lobi stesen KL Sentral, di sini.Tambah Rafizi, peserta Inisiatif Pendapatan Rakyat (IPR) diharap akan mencari model perniagaan lain termasuk membuka warung selepas berjaya mencapai sasaran pendapatan yang ditetapkan.Justeru katanya, kerajaan bertanggungjawab memastikan penerima benar-benar layak berdasarkan latar belakang sosioekonomi, malah komited meningkatkan pendapatan dan menaiktaraf kehidupan masing-masing.


Ringgit dibuka rendah berbanding dolar AS

KUALA LUMPUR, 9 Mei - Ringgit susut berbanding dolar Amerika Syarikat (AS) pada sei awal urus niaga Selasa, menjelang pengumuman laporan inflasi AS, esok.Pada 9.27 pagi, ringgit susut kepada 4.4370/4395 berbanding dolar AS daripada akhir urus niaga Isnin pada 4.4360/4380.Ketua Ahli Ekonomi dan Kewangan Sosial Bank Muamalat Malaysia Bhd Mohd Afzanizam Abdul Rashid berkata pelabur lebih berpendirian untuk menunggu petunjuk seterusnya dan hanya membuat keputusan sewajarnya berdasarkan pengumuman data penting dalam masa terdekat ini.“Atas alasan itu, gandingan dolar AS/ringgit diunjur tidak berubah pada paras RM4.43 yang agak hampir dengan paras sokongan semasa iaitu RM4.42.“Bagi membolehkan dolar AS/ringgit bergerak ke paras sokongan, ia memerlukan petunjuk seterusnya iaitu kemungkinan Rizab Persekutuan AS mengubah pendirian monetari yang bergantung kepada laporan inflasi April diumumkan pada Rabu," katanya kepada Bernama.Bagi Malaysia, data yang menjadi tumpuan adalah Indeks Pengeluaran Perindustrian (IPI) bagi Mac 2023.“Kami menjangkakan pertumbuhan itu sebanyak 2.7 peratus, lebih perlahan daripada 3.6 peratus berikutan pengeluaran industri berorientasikan eksport mungkin tidak sebegitu memberangsangkan," kata Mohd Afzanizam.

Sementara itu, ringgit diniagakan mengukuh berbanding kumpulan mata wang utama lain.Ringgit meningkat berbanding pound Britain pada 5.5964/5995 daripada 5.6084/6110 pada Isnin; mengukuh berbanding euro kepada 4.8772/8799 daripada 4.8960/8982 dan naik berbanding yen Jepun kepada 3.2833/2854 daripada 3.2854/2872.Unit tempatan itu bagaimanapun mencatat prestasi bercampur-campur berbanding mata wang Asean.Ia mengukuh pada 3.3472/3496 berbanding dolar Singapura daripada 3.3489/3507 dan tidak berubah berbanding rupiah Indonesia pada 301.5/301.9 daripada 301.5/301.8.Ringgit bagaimanapun susut berbanding baht Thailand kepada 13.1420/1545 daripada 13.1184/1302 namun mengukuh berbanding peso Filipina kepada 7.99/8.00 daripada 8.02/8.03.- BERNAMA


FSA2 KWSP, MBSB terima 108,284 permohonan Ihsan-i

PETALING JAYA, 9 Mei - MBSB Bank Berhad (MBSB Bank) telah menerima 108,284 permohonan bagi pembiayaan peribadi patuh syariah Ihsan-i setakat semalam. Pembiayaan peribadi patuh syariah Ihsan-i merupakan kemudahan di bawah program Fasiliti Sokongan Akaun 2 (FSA2), Kumpulan Wang Simpanan Pekerja (KWSP).

“Daripada jumlah ini, permohonan yang layak adalah sebanyak 49,130 dan 27,202 permohonan telah diluluskan dengan nilai keseluruhan pembiayaan berjumlah RM561 juta."Keseluruhan proses Ihsan-i daripada peringkat permohonan ke peringkat pengeluaran pembiayaan dilakukan sepenuhnya secara dalam talian tanpa perlunya pemohon hadir ke cawangan MBSB Bank. Pemprosesan permohonan ini masih giat dijalankan oleh MBSB Bank dalam usaha untuk memastikan para pemohon dapat menerima maklumbalas daripada pihak bank dengan kadar segera," kata MBSB menerusi kenyataan.Tambah MBSB, bagi permohonan Ihsan-i yang tidak berjaya, ia adalah disebabkan oleh beberapa faktor seperti pemohon berstatus muflis dan Nisbah Khidmat Hutang (Debt Service Ratio) yang tinggi."Bagaimanapun MBSB Bank mengambil maklum bahawa terdapat pemohon yang berstatus muflis menerima kelulusan. Ini disebabkan oleh jumlah permohonan yang diterima adalah sangat tinggi dalam tempoh masa yang singkat yang membawa kepada berlakunya keralatan sistem."Pemohon berkenaan pula membuat pengisytiharan yang mereka bukan muflis ketika membuat permohonan," katanya.MBSM turut memaklumkan, ansuran bulanan Ihsan-i boleh bertambah atau berkurang tertakluk kepada perubahan Kadar Dasar Semalaman (OPR), namun jumlah keseluruhan ansuran bulanan yang dibayar tidak boleh melebihi harga jualan.


Niaga hadapan MSM ditutup tinggi susulan jangkaan pengeluaran lemah

KUALA LUMPUR, 8 Mei- Niaga hadapan minyak sawit mentah (MSM) di Bursa Malaysia Derivatives ditutup tinggi hari ini berikutan jangkaan pengeluaran lemah menjelang pengumuman data Lembaga Minyak Sawit Malaysia pada Rabu ini. Pemilik dan pengasas bersama Palm Oil Analytics yang berpangkalan di Singapura Dr Sathia Varqa berkata peserta pasaran menjangkakan stok susut ke paras terendah dalam tempoh 11 bulan berikutan aancaman El-Nino, yang akan melonjakkan lagi harga.Pemulihan minyak makan berkaitan juga meningkatkan harga MSM ke paras tertinggi dalam tempoh dua minggu, katanya kepada Bernama. Pada penutup dagangan hari ini, kontrak Mei 2023 meningkat RM14 kepada RM4,084 setan metrik, Jun 2023 menokok RM144 kepada RM3,918 dan Julai 2023 menambah RM161 kepada RM3,762.Kontrak Ogos 2023 meningkat RM158 kepada RM3,699, September 2023 naik RM151 kepada RM3,667 manakala Oktober 2023 menambah RM130 kepada RM3,644.Jumlah dagangan turun kepada 84,004 lot daripada 96,403 lot pada Jumaat minggu lepas manakala kepentingan terbuka naik kepada 284,992 kontrak daripada 208,213 kontrak.Harga MSM fizikal bagi Mei Selatan tidak berubah pada RM4,150 setan metrik.-BERNAMA


Kenaikan OPR suntik keseimbangan ekonomi negara - Penganalisis

KUALA LUMPUR, 9 Mei - Langkah menaikkan Kadar Dasar Semalaman (OPR) dilihat berupaya menyuntik keseimbangan dalam ekonomi negara.Penganalisis Ekonomi, Profesor Madya Dr. Ida Yasin berpandangan Malaysia perlu mengawal kecairan mata wang seiring pergerakan pasaran.Beliau berkata, tindakan itu juga diharap mampu membantu negara kekal berdaya saing khususnya dalam aktiviti perdagangan dan pelaburan.

"Mengamalkan perdagangan dan negara terbuka, kita sebenarnya bergantung juga kepada pelaburan dari pelabur-pelabur asing dan kita bersaing dengan negara lain untuk menarik pelabur."Kita sudah lihat negara maju ini kadar dasar semalamannya itu tinggi jadi pelabur ini akan membuat pelaburan di sana dan jika OPR kita terlalu rendah berbanding negara lain kita agak kurang menarik," katanya kepada RTM.Tambah Dr. Ida, OPR yang dinaikkan juga bagi mengimbangi kadar pengangguran yang rendah ketika ini yang boleh mempengaruhi kadar inflasi.


Bursa Malaysia rendah pada sesi awal susulan sentimen berhati-hati

KUALA LUMPUR, 9 Mei - Bursa Malaysia susut pada awal dagangan Selasa berikutan aktiviti pengambilan untung dalam saham wajaran tinggi ketika sentimen berhati-hati ketara di pasaran serantau susulan prestasi semalaman Wall Street yang kurang memberangsangkan.Pada 9.10 pagi ini, indeks petunjuk utama FTSE Bursa Malaysia KLCI (FBM KLCI) turun 3.02 mata kepada 1,430.72 daripada 1,433.74 pada akhir dagangan semalam.Sewaktu urus niaga dimulakan, indeks pemacu pasaran itu susut 2.16 mata kepada 1,431.58.Di pasaran secara meluas, kaunter rugi mengatasi untung iaitu 220 berbanding 107 manakala 230 kaunter lain tidak berubah; 1,685 tidak diniagakan dan 21 lain digantung dagangannya.Jumlah dagangan sebanyak 285.98 juta unit bernilai RM144.17 juta.Naib Presiden Penyelidikan Ekuiti Rakuten Trade Sdn Bhd Thong Pak Leng berkata Wall Street mencatat prestasi bercampur-campur pada akhir dagangan menjelang pengumuman data inflasi utama manakala Dow Jones merosot 56 mata dan S&P 500 serta Nasdaq masing-masing tidak banyak berubah.

“Kami optimistik namun berhati-hati terhadap pasaran tempatan dalam tempoh terdekat berikutan sokongan daripada institusi tempatan dan dana asing yang kembali ke pasaran.“Berikutan itu, kami menjangkakan FBM KLCI dalam julat 1,425-1,440 pada hari ini.“Pada masa sama, mungkin terdapat tekanan jualan ke atas stok minyak dan gas berikutan minyak mentah Brent yang susut kepada US$76.60 setong," katanya kepada Bernama.Saham wajaran tinggi menyaksikan Maybank, Public Bank dan CIMB susut satu sen masing-masing pada RM8.75, RM4.0 dan RM5.15; Petronas turun tiga sen kepada RM7.14 manakala Tenaga Nasional rugi dua sen pada RM9.03.Bagi saham aktif, kemunculan pertama Autocount di Pasaran ACE mendapat reaksi positif apabila meningkat 68 sen kepada RM1.01; Salutica menambah 5.5 sen kepada 98 sen manakala Icon dan Vinvest masing-masing menambah setengah sen kepada 9.0 sen dan 20.5 sen.Hong Seng dan Fitters turun setengah sen setiap satu masing-masing kepada 11.5 sen dan 0.5 sen.Di papan indeks menyaksikan Indeks FBM Emas berkurangan 22.68 mata kepada 10,443.83; Indeks FBMT 100 turun 23.43 mata kepada 10,137.33 dan Indeks FBM Emas Shariah merosot 23.61 mata kepada 10,734.25.Indeks FBM ACE berkurangan 5.90 mata kepada 5,116.31 dan Indeks FBM 70 susut 39.64 mata kepada 13,400.36.Dari segi sektor, Indeks Produk dan Perkhidmatan Perindustrian kehilangan 0.10 mata kepada 170.23; Indeks Perkhidmatan Kewangan merosot 25.04 mata kepada 15,725.75; Indeks Tenaga berkurangan 4.33 mata kepada 835.99 manakala Indeks Perladangan naik 2.82 mata kepada 6,831.38.-BERNAMA


Kadar jangka pendek kekal stabil susulan langkah operasi BNM

KUALA LUMPUR, 9 Mei - Kadar jangka pendek diunjurkan kekal stabil pada Selasa, disokong oleh langkah operasi Bank Negara Malaysia (BNM) menyerap lebihan mudah tunai daripada sistem kewangan.Mudah tunai dianggarkan berjumlah RM48.23 bilion dalam sistem konvensional manakala dana Islam RM22.0 bilion.

Pada hari ini, BNM akan menawarkan dua tender pasaran wang konvensional masing-masing bernilai RM1 bilion selama tujuh hari dan 14 hari.Turut dilaksanakan adalah tiga tender Qard bernilai RM1.5 bilion selama tujuh hari, RM1.1 bilion bagi 14 hari dan RM200 juta selama 21 hari.Bank pusat itu turut mengumumkan ketersediaan kemudahan repo berbalik, perjanjian jual dan beli balik dan kemudahan Komoditi Murabahah Bercagar bagi tempoh satu hingga tiga bulan.Pada 4 petang, BNM akan menjalankan tender semalaman konvensional sehingga RM45.2 bilion dan tender semalaman Murabahah bagi RM19.1 bilion.-BERNAMA


Ringgit ditutup rendah berbanding dolar US

KUALA LUMPUR, 8 Mei- Keuntungan ringgit pada minggu sebelumnya menyusut sedikit hari ini berbanding dolar US akibat kekurangan pemangkin di tengah-tengah pengukuhan dolar US hari ini, kata seorang penganalisis. Pada 6 petang, ringgit berada pada 4.4360/4380 berbanding dolar US daripada 4.4350/4400 semasa ditutup pada Jumaat lepas. Ketua Ahli Ekonomi Bank Muamalat Malaysia Bhd Mohd Afzanizam Abdul Rashid berkata pelabur sedang menunggu data Keluaran Dalam Negara Kasar (KDNK) bagi suku pertama 2023 yang dijangka akan diumumkan pada akhir minggu ini untuk petunjuk ke hadapan. "KDNK suku pertama 2023 yang akan diumumkan pada Jumaat akan memberi kita lebih banyak petunjuk mengenai prestasi ekonomi Malaysia dalam tempoh terdekat. "Kami juga percaya bahawa pasaran telah pun menjangkakan penetapan Rizab Persekutuan (Fed) terhadap dasar monetari yang diramalkan lebih lembut," katanya kepada Bernama.

(Ketua Ahli Ekonomi Bank Muamalat Malaysia Bhd Mohd Afzanizam Abdul Rashid/Foto fail Bernama)

Oleh itu, peserta pasaran akan memerhatikan sama ada ekonomi akan terus perlahan dan sama ada Fed akan mengubah pendiriannya walaupun mengetahui pemulihan inflasi akan memakan masa khususnya ke arah sasaran dua peratus.Sementara itu, ringgit diniagakan kebanyakannya rendah berbanding sekumpulan mata wang utama. Ia lebih lemah berbanding pound Britain pada 5.6084/6110 daripada 5.5908/5971 dan jatuh berbanding euro kepada 4.8960/8982 daripada 4.8900/8955, namun meningkat berbanding yen Jepun kepada 3.2854/2872 daripada 3.3050/3090. Mata wang tempatan itu diniagakan kebanyakannya tinggi berbanding mata wang Asean lain.Ia meningkat berbanding baht Thailand kepada 13.1184/1302 daripada 13.1446/1661 serta bertambah baik berbanding rupiah Indonesia kepada 301.5/301.8 daripada 302.1/302.6. Ringgit bagaimanapun rendah berbanding dolar Singapura pada 3.3489/3507 daripada 3.3464/3507 yang dicatatkan semasa akhir minggu lepas dan tidak berubah berbanding dolar Filipina pada 8.02/8.03.-BERNAMA


Kenaikan OPR, instrumen kawal aliran kewangan dalam ekonomi

PUTRAJAYA, 8 Mei- Keputusan Bank Negara Malaysia (BNM) menaikkan Kadar Dasar Semalaman (OPR) kepada 3 peratus, dilakukan secara bebas menerusi timbang tara data ekonomi semasa. Jelas Menteri Ekonomi, Rafizi Ramli menaikkan OPR, antara instrumen untuk mengawal aliran kewangan dalam ekonomi. "Sebab itu Bank Negara Malaysia mempunyai tanggungjawab itu, untuk melihat unjuran bekalan wang dan juga dasar mata wang kita untuk tempoh yang panjang. "Kalau OPR dinaikkan, secara tidak langsung ia juga mendorong kerajaan menguruskan perbelanjaan dengan lebih baik dan berhemat kerana kos untuk kita berhutang itu lebih tinggi," katanya.

Beliau ditemui pada Majlis Rumah Terbuka Aidilfitri Kementerian Ekonomi di Menara Prisma, Presint 3, di sini hari ini.Sekiranya OPR tidak selaras dengan pasaran dunia, ia akan membawa kesan buruk seperti risiko dana atau portfolio pelaburan keluar.Kesannya melemahkan mata wang negara dan mengurangkan pelaburan.


Lebih 39 juta pengguna layari portal MyTax HASiL

CYBERJAYA, 8 Mei- Lebih 39 juta pengguna dicatatkan melayari portal MyTax Lembaga Hasil Dalam Negeri (HASiL), sejak diperkenalkan November 2020.Platform tersebut turut merekodkan 400,000 muat turun setakat 30 April 2023.Pengarah Jabatan Operasi Cukai, Shaharuddy Othman berkata pihaknya sentiasa menambah baik sistem berkenaan dari semasa ke semasa, berdasarkan keperluan pembayar cukai."Jadi kita sentiasa menambah baik apa-apa fungsi dalam MyTax ini termasuk konsep 'single sign on' dimana pembayar cukai boleh menggunakan satu nombor pengenalan dan satu kata laluan sahaja untuk masuk."Boleh daftar juga permohonan nombor pin melalui MyTax dan dalam MyTax ini pembayar cukai boleh dapat banyak peranan, memainkan peranan sebagai mereka sendiri sebagai pembayar cukai ataupun sebagai pengarah syarikat mahupun majikan," katanya kepada RTM.

(Pengarah Jabatan Operasi Cukai, Shaharuddy Othman)

Berdasarkan kaji selidik, 69.1 peratus pengguna berpuas hati terhadap portal berkenaan.

Menurut Shaharuddy, pembayar cukai boleh mengemukakan cadangan penambahbaikan melalui borang maklum balas secara dalam talian disediakan di portal rasmi HASiL.Beliau turut menasihati pembayar cukai berhati-hati terhadap penipuan kewangan sebelum melakukan sebarang transaksi.


Niaga hadapan FBM KLCI ditutup tinggi hari ini

KUALA LUMPUR, 8 Mei- Niaga hadapan FTSE Bursa Malaysia KLCI (FBM KLCI) di Bursa Malaysia Derivatives ditutup tinggi hari ini seiring dengan prestasi di pasaran tunai pendasar. Pada penutup dagangan, kontrak Mei 2023 meningkat 3.5 mata kepada 1,437.0, Jun 2023 naik 3.0 mata kepada 1,437.0, September 2023 dan Disember 2023 menambah 4.0 mata masing-masing kepada 1,426.0 dan 1,428.0.Jumlah dagangan meningkat kepada 6,817 lot daripada 5,750 lot pada Jumaat manakala kepentingan terbuka melonjak kepada 43,438 kontrak daripada 42,111 kontrak sebelum ini.Pada 5.00 petang, petunjuk FTSE Bursa Malaysia KLCI (FBM KLCI) naik 0.18 mata atau 2.70 peratus kepada 1,433.74 daripada 1,431.04 pada Jumaat. -BERNAMA

(Niaga hadapan FBM KLCI ditutup tinggi)


KUALA LUMPUR, 8 Mei- Kadar antara bank jangka pendek ditutup stabil hari ini susulan operasi Bank Negara Malaysia (BNM) yang menyerap lebihan mudah tunai daripada sistem kewangan. Mudah tunai dalam sistem konvensional susut kepada RM40.2 bilion berbanding RM42.49 bilion yang disaksikan pada sebelah pagi, manakala kecairan dalam dana Islam merosot kepada RM19.13 bilion daripada RM22.54 bilion. Terdahulu, bank pusat itu menjalankan dua tender pasaran wang konvensional, dua tender Qard dan satu tender repo berbalik.Ia juga mengumumkan ketersediaan repo berbalik, perjanjian jual beli balik serta kemudahan murabahah komoditi bercagar selama satu hingga tiga bulan. Pada 4 petang, BNM menjalankan tender pasaran wang konvensional bernilai RM40.2 bilion dan tender pasaran wang murabahah sebanyak RM19.1 bilion, kedua-duanya bagi wang satu hari. Kadar Semalaman Islam Malaysia (MYOR-i) berada pada 2.96 peratus setakat 5 Mei 2023.- BERNAMA


Kadar jangka pendek diunjurkan kekal stabil disokong operasi BNM

KUALA LUMPUR, 8 Mei- Kadar jangka pendek diunjurkan kekal stabil pada Isnin dengan operasi Bank Negara Malaysia (BNM) akan menyerap lebihan mudah tunai daripada sistem kewangan.Mudah tunai dianggarkan berjumlah RM42.49 bilion dalam sistem konvensional dan RM22.54 bilion dalam dana Islam.Hari ini, bank pusat akan menawarkan dua tender pasaran wang konvensional RM1 bilion, masing-masing bagi tujuh hari dan 14 hari.Bank pusat juga akan melaksanakan dua tender Qard, yang terdiri daripada satu tender RM1 bilion untuk tujuh hari dan tender RM600 juta bagi 14 hari, serta satu tender repo berbalik RM2.73 bilion untuk 31 hari.Bank pusat itu juga mengumumkan ketersediaan kemudahan repo berbalik, perjanjian jual dan beli balik, dan kemudahan Komoditi Murabahah Bercagar bagi satu hingga tiga bulan.Pada pukul 4.00 petang, BNM akan menjalankan tender semalaman konvensional sehingga RM42.2 bilion dan tender semalaman Murabahah bagi RM19.9 bilion.- BERNAMA


Bursa Malaysia dibuka tinggi, didorong peningkatan semula Wall Street

KUALA LUMPUR, 8 Mei- Bursa Malaysia meneruskan kenaikan minggu lepas untuk dibuka tinggi pada Isnin, dipacu minat risiko dalam pasaran yang bertambah baik susulan Wall Street meningkat pada Jumaat, kata penganalisis.Pada 9.10 pagi, FTSE Bursa Malaysia KLCI (FBM KLCI) meningkat 3.12 mata kepada 1,434.16 daripada 1,431.04 ketika ditutup pada Jumaat.Indeks penanda aras itu dibuka 1.26 mata lebih kukuh kepada 1,432.30.Lingkungan pasaran adalah positif dengan kaunter untung mengatasi kaunter rugi sebanyak 199 berbanding 123, manakala 226 kaunter tidak berubah, 1,693 kaunter tidak diniagakan dan 11 yang lain digantung.Jumlah dagangan sebanyak 224.99 juta unit bernilai RM77.31 juta.Menurut Malacca Securities Sdn Bhd, Wall Street pulih pada Jumaat lepas daripada penyusutan selama empat hari, dengan Indeks Dow Jones meningkat 1.7 peratus didorong oleh data pekerjaan dan keuntungan korporat yang kukuh sekali gus mengimbangi kebimbangan mengenai kemelesetan di Amerika Syarikat (AS).“Kami berpandangan peningkatan semula yang bersifat meluas dan ketara di Wall Street minggu lepas boleh meningkatkan keyakinan pelabur dalam bursa serantau dan tempatan.“Beberapa petunjuk ekonomi utama akan dikeluarkan minggu ini termasuk kadar inflasi AS, kadar pengangguran Malaysia dan kadar Keluaran Dalam Negara Kasar (KDNK) suku pertama 2023 Malaysia,” katanya dalam nota penyelidikan.

Firma pembrokeran itu menjelaskan dari segi komoditi, harga minyak mentah Brent meningkat melebihi US$75 setong manakala harga minyak sawit mentah (MSM) berlegar di atas RM3,600 satu tan manakala harga emas susut namun kekal melebihi US$2,000 bagi setiap auns.Lonjakan ketara Nasdaq pada hujung minggu mungkin membawa kepada momentum belian di kaunter teknologi, tambahnya.Beliau berkata pelabur juga mungkin mendapat peluang membeli di kaunter berkaitan emas memandangkan harga emas yang berdaya tahan.“Sementara itu, sektor kenderaan elektrik mungkin mendapat perhatian apabila Perdana Menteri Datuk Seri Anwar Ibrahim semalam menekankan hasrat Malaysia menarik lebih banyak syarikat China untuk memacu sektor automotif domestik sejajar dengan alam sekitar, sosial dan tadbir urus (ESG),” jelasnya.Daripada kaunter wajaran tinggi, Maybank turun satu sen kepada RM8.74, Public Bank dan Tenaga Nasional masing-masing menambah satu sen kepada RM4.02 dan RM8.99, Petronas Chemicals dan CIMB pula masing-masing menokok empat sen RM7.10 dan RM5.17.Antara saham aktif, Vinvest dan Computer Forms masing-masing naik satu sen kepada 21 sen dan 25.5 sen, Salutica meningkat 10 sen kepada 72.5 sen, manakala Hong Seng dan Sapura Energy masing-masing tidak berubah pada 12 sen dan empat sen.Di papan indeks, Indeks FBM Emas meningkat 21.30 mata kepada 10,479.55, Indeks FBMT 100 naik 19.88 mata kepada 10,173.71 dan Indeks FBM Emas Syariah menambah 13.64 mata kepada 10,772.38.Indeks FBM ACE menokok 1.47 mata kepada 5,214.47 dan Indeks FBM 70 meningkat 16.81 mata kepada 13,498.34.Mengikut sektor, Indeks Produk dan Perkhidmatan Perindustrian naik 1.01 mata kepada 170.50,Indeks Perkhidmatan Kewangan menambah 51.43 mata kepada 15,760.17 dan Indeks Tenaga meningkat 8.83 mata kepada 837.07.Indeks Perladangan naik 2.12 mata kepada 6,835.91.- BERNAMA


Niaga hadapan FBM KLCI tinggi pada awal dagangan

KUALA LUMPUR, 8 Mei- Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives dibuka tinggi pada Isnin.Pada 9.30 pagi, Mei 2023 meningkat 2.5 mata kepada 1,436.0; Jun 2023 dan Disember 2023 masing-masing menambah 3.5 mata kepada 1,437.0 dan 1,427.5, manakala September 2023 menokok 5.5 mata kepada 1,427.5.

Jumlah dagangan sebanyak 1,371 lot, manakala kepentingan terbuka berjumlah 38,922 kontrak.Sementara itu, FBM KLCI yang menjadi penanda aras pasaran susut 3.28 mata kepada 1,434.32 selepas 50 minit dagangan, daripada 1,431.04 ketika semasa ditutup pada Jumaat.-BERNAMA


PROTON rekod peningkatan jualan 6.5% pada April

KUALA LUMPUR, 6 Mei- PROTON merekodkan penjualan 9,415 unit kenderaan bagi April lalu, peningkatan 6.5 peratus berbanding tempoh sama tahun lalu. Angka terbaru itu menjadikan jualan bagi empat bulan pertama tahun ini, sebanyak 49,702 unit.Bagaimanapun, jualan pada April menyusut lebih 41.4 peratus selepas rekod tertinggi baharu dicatatkan pada Mac berikutan Jumlah Volum Industri (TIV) dianggarkan berjumlah 46,203 unit. Selain tempoh cuti, penurunan didorong penamatan tempoh penyerahan untuk tempahan yang dibuat semasa skim insentif bebas cukai PENJANA.Jenama tersebut kekal di tangga kedua dalam carta jualan automotif nasional dengan pegangan pasaran sebanyak 20.4 peratus.Proton Saga masih mendahului semua model dari segi jualan, dengan 3,949 unit diserahkan kepada pelanggan.Model X50 kekal SUV segmen B terlaris, dengan 2,644 unit diserahkan pada April manakala model PERSONA menerajui segmen B sedan dengan 1,263 unit terjual.


Ringgit ditutup tinggi dalam dua minggu berbanding dolar AS

KUALA LUMPUR, 5 Mei- Ringgit terus mendapat rangsangan daripada kenaikan kadar dasar semalaman (OPR) dan dolar AS yang semakin lemah dalam jangkaan bahawa Rizab Persekutuan tidak lama lagi akan mengakhiri kenaikan kadar dengan kadar yang lebih kecil.Pada pukul 6.00 petang, mata wang tempatan itu meningkat kepada paras tertinggi dua minggunya pada 4.4350/4400 berbanding dolar AS 4.4525/4580 ketika ditutup pada Rabu.Ketua Ekonomi dan Analisis Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata Bank Negara Malaysia yang positif terhadap prospek ekonomi domestik, di samping kesan limpahan daripada pembukaan semula China, juga telah membantu meningkatkan nilai ringgit.“Gandingan dolar AS/ringgit kini menghampiri paras sokongannya pada 4.4254 manakala penunjuk teknikal lain menunjukkan bahawa ringgit berlegar pada kedudukan terlebih jual, keadaan yang mungkin membawa kepada peningkatan dalam ringgit dalam tempoh terdekat.“Paras sokongan seterusnya berada pada 4.3488. Sekiranya Penyata Gaji Bukan Ladang (NFP) AS malam ini untuk bulan April berada pada 179,000 berdasarkan anggaran konsensus, berkemungkinan besar dolar AS menjadi lebih lemah,” katanya kepada Bernama.

Ekonomi AS menambah 236,000 pekerjaan NFP baharu bulan lepas, manakala pengangguran menurun kepada 3.5 peratus pada Mac daripada 3.6 peratus pada Februari.Sementara itu, ringgit diniagakan kebanyakannya rendah berbanding kumpulan mata wang utama lain.Ia menyusut berbanding yen Jepun kepada 3.3050/3090 daripada 3.2833/2876 pada Rabu, merosot berbanding pound British kepada 5.5908/5971 berbanding 5.5727/5796 sebelum ini, namun meningkat berbanding euro kepada 4.89156/8955 daripada 4.9156/9216 sebelumnya.Mata wang tempatan itu juga diniagakan bercampur-campur berbanding mata wang Asean. Ia menokok berbanding peso Filipina kepada 8.02/8.03 daripada 8.04/8.05 ketika ditutup pada Rabu, meningkat berbanding rupiah Indonesia kepada 302.1/302.6 daripada 303.3/303.5 sebelum ini, tetapi susut berbanding dolar Singapura kepada 3.3464/3507 daripada 3.3420/3463, serta berbanding baht Thai kepada 13.1446/1661 daripada 13.0817/1037. -BERNAMA


2.7 juta borang e-Filing dikemuka untuk cukai Tahun Taksiran 2022

CYBERJAYA, 5 Mei - Lembaga Hasil Dalam Negeri (LHDN) telah menerima sebanyak 2.7 juta borang e-Filing dan 2,438 borang secara Manual daripada pembayar cukai yang mengemukakan Borang Nyata (BN) Cukai Tahun Taksiran 2022 (TT 2022) setakat ini.Pengarah Jabatan Operasi Cukai, Shaharrudy Othman berkata tempoh penghantaran dilanjutkan sehingga 15 Mei untuk pembayar cukai yang menggunakan e-Filing.Manakala pembayar cukai yang menjalankan perniagaan pula perlu mengemukakan BN selewat-lewatnya pada 30 Jun depan.

"Untuk pembayar cukai yang lewat mengemukakan borang kita kenakan penalti ,dia bergantung kepada tempoh kelewatan itu antara 15 hingga 45 % penalti," katanya kepada RTM.Tambah Shaharrudy, LHDN juga telah menerima pendaftaran seramai lapan juta pembayar cukai Individu baharu bagi tempoh Januari hingga April menerusi pelaksanaan Nombor Pengenalan Cukai (TIN) Pihak LHDN juga telah menyediakan pelbagai alternatif bagi mengelak kesesakan perkhidmatan di kaunter mahupun dalam talian bagi memudahkan urusan pembayar cukai. Tahun ini, LHDN menyasarkan mencapai kutipan hasil yang lebih tinggi berjumlah RM176.14 bilion selepas melakar pencapaian terbaik dalam sejarah dengan kutipan mencecah RM175 bilion tahun lalu.


Bursa Malaysia tinggi pada tengah hari, didorong minat belian terhadap saham kewangan

KUALA LUMPUR, 5 Mei- Bursa Malaysia tinggi ketika tengah hari pada Jumaat, didorong minat belian terhadap beberapa saham wajaran tinggi yang didahului saham kewangan.Pada 12.30 tengah hari, FTSE Bursa Malaysia KLCI (FBM KLCI) meningkat 2.77 mata kepada 1,428.76 daripada 1,425.99 ketika ditutup pada Rabu.Indeks penanda aras dibuka 2.38 mata lebih rendah kepada 1,423.61 sebelum bergerak di antara 1,421.78 dengan 1,430.05 sepanjang sesi dagangan pagi.Walau bagaimanapun, lingkungan pasaran kekal negatif dengan kaunter rugi mengatasi kaunter untung sebanyak 477 berbanding 250, manakala 361 kaunter tidak berubah, 1,143 kaunter tidak diniagakan dan 11 yang lain digantung.Jumlah dagangan sebanyak 1.65 bilion unit bernilai RM736.53 juta.Pasaran ditutup pada Khamis susulan cuti umum Hari Wesak.Menerusi nota penyelidikan, Maybank Investment Bank menjelaskan minat belian berkemungkinan menjadi sederhana dan bersifat memilih menjelang hujung minggu dengan saham perladangan mencapai keadaan matang untuk meningkat semula seiring dengan saham bank.

(Bursa Malaysia tinggi ketika tengah hari pada Jumaat, didorong minat belian terhadap beberapa saham wajaran tinggi yang didahului saham kewangan/Foto fail)

Secara teknikal, Indeks FBM KLCI dijangkakan berjulat 1,415 hingga 1,445 mata hari ini, dengan sokongan kekal pada 1,380 dan 1,350 mata, tambahnya.Dalam kalangan saham wajaran tinggi, Maybank naik satu sen kepada RM8.73 manakala Public Bank dan CIMB masing-masing menambah enam sen kepada RM3.97 dan RM5.13.Petronas Chemicals susut 14 sen kepada RM7.10, CelcomDigi kurang lima sen kepada RM4.39, Tenaga menokok satu sen kepada RM8.99, dan IHH Healthcare meningkat enam sen kepada RM5.86.Antara paling aktif, Jade Marvel kurang setengah sen kepada 27.5 sen, Revenue Group naik setengah sen kepada 1.5 sen manakala Vinvest dan Hong Seng masing-masing menguncup satu sen kepada 20 sen dan 12 sen, manakala KNM menambah 1.5 sen kepada 6.5 sen.Di papan indeks, Indeks FBM Emas naik 0.07 mata kepada 10,448.19, Indeks FBMT 100 meningkat 2.95 mata kepada 10,143.07 namun Indeks FBM Emas Syariah susut 28.58 mata kepada 10,757.90.Indeks FBM ACE kurang 48.60 mata kepada 5,164.70 dan Indeks FBM 70 susut 65.44 mata kepada 13,459.67.Mengikut sektor, Indeks Produk dan Perkhidmatan Perindustrian turun 1.82 mata kepada 169.63, Indeks Tenaga menguncup 5.29 mata kepada 828.19 namun, Indeks Perladangan naik 18.12 mata kepada 6,844.73 dan Indeks Perkhidmatan Kewangan meningkat 78.94 mata kepada 15,667.73.-BERNAMA


Peluang sektor hartanah Malaysia raih manfaat cukai hartanah

KUALA LUMPUR, 5 Mei - Sektor hartanah Malaysia berpeluang meraih manfaat, susulan peningkatan cukai hartanah bagi bukan pemastautin dari Singapura sebanyak sekali ganda.Pengasas bersama dan Ketua Pegawai Eksekutif Kumpulan Juwai IQI, Kashif Ansari menjangkakan, langkah itu akan mendorong pertambahan 15 peratus pembelian asing di negara ini dalam tempoh 12 bulan akan datang.Malaysia merupakan pilihan terbaik di rantau ini bagi pembeli asing, berikutan lokasi yang berdekatan Singapura, selain infrastruktur yang baik dan faktor budaya."Pelabur-pelabur yang datang dan melabur di Malaysia, jadi Johor pasti ada sedikit pilihan kerana jaraknya yang dekat dengan Singapur, jadi mereka akan melihat ke Johor, kedua pasti Selangor dan Kuala Lumpur. Kuala Lumpur kami sedang melihat KLCC yang merupakan kondo mewah dan ini akan menjadi sasaran mereka dan mereka sentiasa mencari produk mewah, kata Kashif Ansari, di sini.

Kemasukan pembeli asing tentunya memberi prospek yang baik kepada situasi hartanah tidak terjual, terutamanya segmen hartanah mewah.Jelasnya, 14 peratus kediaman tidak terjual berada dalam julat harga tertinggi iaitu RM1 juta dan ke atas.Minggu lepas, Singapura menggandakan kadar cukai daripada 30 peratus kepada 60 peratus bagi warga asing yang membeli hartanah kediaman.


CIMB naikkan kadar asas sebanyak 0.25 peratus mulai 9 Mei ini

KUALA LUMPUR, 5 Mei - CIMB Bank Bhd dan CIMB Islamic Bank Bhd akan menaikkan kadar asas, kadar deposit tetap/kadar pendapatan pulangan tetap Akaun-i sebanyak 25 mata asas berkuat kuasa pada 9 Mei, 2023.Dalam kenyataannya, kumpulan perbankan itu berkata ini selaras dengan pengumuman oleh Bank Negara Malaysia (BNM) menaikkan kadar dasar semalaman (OPR) sebanyak 25 mata asas kepada 3.0 peratus pada 3 Mei, 2023.

Pada masa sama, semua kemudahan pembiayaan berasaskan kadar pinjaman asas (BLR) dan kadar pembiayaan asas (BFR) akan turut dinaikkan sebanyak 0.25 peratus. - BERNAMA


Kenaikan OPR pacu ringgit dibuka mengukuh berbanding dolar AS

(Ketua Ahli Ekonomi dan Kewangan Sosial Bank Muamalat Malaysia Bhd Mohd Afzanizam Abdul Rashid/Foto fail Bernama)

KUALA LUMPUR, 5 Mei- Ringgit dibuka mengukuh berbanding dolar Amerika Syarikat (AS) pada Jumaat, didorong oleh kenaikan kadar dasar semalaman (OPR) kepada 3.00 peratus.Bagaimanapun gandingan ringgit-dolar diunjur diniagakan dalam jajaran kecil berikutan sentimen mengelak risiko yang membawa kepada peningkatan permintaan terhadap dolar AS.Pada 9 pagi, ringgit meningkat kepada 4.4350/4400 berbanding dolar AS daripada 4.4525/4580 pada akhir urus niaga Rabu.Ketua Ahli Ekonomi dan Kewangan Sosial Bank Muamalat Malaysia Bhd Mohd Afzanizam Abdul Rashid berkata sentimen mengelak risiko tidak ketara di pasaran pada masa ini.Beliau juga menyifatkan tindakan di luar jangka Bank Negara Malaysia (BNM) menaikkan OPR turut membantu memacu pergerakan ringgit."Namun, ketika kita mengunjurkan BNM akan menghentikan kitaran semakan semula OPR ini, impak atau limpahan daripada langkah itu seakan terhad."Bersandarkan keadaan itu, ringgit dijangka kekal bertahan ketika penggiat pasaran turut menjangkakan kemungkinan pihak Rizab Persekutuan AS (Fed) menghentikan sementara kenaikan kadar faedah serta prospek pertumbuhan global yang lemah," katanya kepada Bernama.

Beliau berkata, data utama AS seperti penggajian bukan perladangan akan menjadi tumpuan malam ini ketika pihak Fed seakan mengakui aliran lebih lemah dalam pasaran tenaga kerja negara itu.Selain itu, ringgit diniagakan rendah berbanding kumpulan mata wang utama lain.Unit tempatan itu susut berbanding yen Jepun kepada 3.3067/3110 daripada 3.2833/2876; turun berbanding pound Britain pada 5.5814/5877 berbanding 5.5727/5796 sebelum ini dan rendah berbanding euro kepada 4.8896/8951 daripada 4.9156/9216.Dalam pada itu, ringgit diniagakan bercampur-campur berbanding mata wang Asia.Ia meningkat berbanding peso Filipina kepada 8.00/8.03 daripada 8.04/8.05; mengukuh berbanding rupiah Indonesia kepada 301.9/302.4 daripada 303.3/303.5 namun rendah berbanding dolar Singapura pada 3.3426/3469 daripada 3.3420/3463 dan merosot berbanding baht Thailand kepada 13.1298/1497 daripada 13.0817/1037.Pasaran ditutup pada Khamis bersempena cuti Hari Wesak.-BERNAMA


Malaysia Autoshow kembali untuk edisi 2023

SERDANG, 3 Mei- Setelah tertangguh tiga tahun akibat pandemik COVID-19, pameran automotif, Malaysia Autoshow kembali lagi untuk edisi 2023.Pameran berlangsung dari 4 hingga 7 Mei bertempat di Taman Ekspo Pertanian Malaysia (MAEPS), di sini.Menyasarkan kehadiran 200,000 pengunjung, sejumlah 90 pempamer telibat sepanjang empat hari penganjuran. Lima ruang pameran utama ditampilkan antaranya EV Show bagi teknologi mobiliti elektrik, selain pameran kereta dan motosikal. Malaysia Autoshow dianjurkan Institut Automotif Robotik dan IoT Malaysia (MARii), sebuah agensi bawah Kementerian Pelaburan, Perdagangan dan Industri (MITI).

(Sejumlah 90 pempamer telibat sepanjang empat hari penganjuran)


Kenaikan OPR, langkah rasional kurangkan tekanan inflasi - Pakar

KUALA LUMPUR, 4 Mei - Kenaikan Kadar Semalaman (OPR) sebanyak 25 mata asas kepada tiga peratus merupakan langkah rasional di bawah polisi monetari Bank Negara Malaysia (BNM) bagi mengurangkan tekanan inflasi.Pakar Ekonomi, Profesor Dr Baharom Abd Hamid berpandangan walaupun bukan langkah populis namun ia merupakan tindakan terbaik untuk jangka panjang.

"Ianya juga harus dilihat daripada sudut yang satu lagi bahawa ini adalah apa yang kita panggil polisi 'follow the tail' dimana apabila berlaku peningkatan kadar faedah di Amerika Syarikat demi untuk mengawal aliran keluar modal daripada negara kita ke negara Amerika ataupun negara-negara yang menawarkan tingkat kadar faedah yang lebih tinggi, maka BNM juga terpaksa mengikut rentak demi untuk menahan daripada pengaliran keluar modal daripada negara," kata Dr Baharom kepada RTM.Dr Baharom juga yakin, setiap keputusan yang dibuat mengutamakan kemampanan, kelestarian ekonomi serta rakyat pada masa depan. Beliau mengakui, setiap tindakan yang diambil perlu disusuli dengan penerangan dan pendidikan oleh BNM bagi memberikan pemahaman lebih baik kepada rakyat.


Ketidakaturan prosedur ujian keselamatan, PERODUA tunggu laporan penuh

SERDANG, 4 Mei - Perusahaan Otomobil Kedua Sdn Bhd (PERODUA) akan mendapatkan penjelasan daripada pihak Daihatsu Co Ltd berhubung ketidakaturan prosedur ujian keselamatan membabitkan model Axia baharu. Presiden dan Ketua Pegawai Eksekutifnya, Datuk Seri Zainal Abidin Ahmad berkata sebarang tindakan atau proses susulan akan hanya diputuskan selepas laporan penuh diterima.

"Kita sedang siasat dan perlu ada penjelasan terperinci daripada Daihatsu kenapa perkara ini berlaku, di mana berlaku, dan bagaimana berlaku dan sebagainya. "Kita juga tengah berbincang dengan pihak autoriti dan sebagainya supaya Daihatsu dapat selesaikan dan boleh bagi laporan penuh kepada kita," katanya.Perodua sebelum ini memaklumkan, Axia baharu selamat untuk dipandu dan tiada panggilan semula akan dibuat.Penghantaran kenderaan model baharu kepada pelanggan juga tidak akan dihentikan setelah diberi jaminan bahawa pensijilan model itu kekal sah dan diperakui.Dalam perkembangan lain, Zainal Abidin berkata isu penapis minyak bocor yang dikaitkan dengan vendornya dijangka dapat diselesaikan menjelang pertengahan tahun ini.Katanya, masalah tersebut membabitkan hampir 40,000 unit kenderaan merangkumi Perodua Aruz, Alza dan Ativa.


Niaga hadapan MSM ditutup bercampur-campur

KUALA LUMPUR, 3 Mei- Niaga hadapan minyak sawit mentah (MSM) di Bursa Malaysia Derivatives (BMD) ditutup bercampur-campur hari ini di tengah-tengah kelemahan pasaran minyak soya Lembaga Perdagangan Chicago (CBOT) dan penurunan berterusan harga minyak, kata seorang peniaga.Peniaga minyak sawit David Ng berkata niaga hadapan MSM turut terjejas oleh pergerakan harga minyak mentah."Kami mengesan paras sokongan pada RM3,300 dan paras rintangan pada RM3,800 satu tan," katanya kepada BERNAMA.Pada masa ini, penanda aras harga minyak mentah Brent jatuh 2.62 peratus kepada US$73.35 setong.Pada penutup dagangan hari ini, kontrak Mei 2023 meningkat RM3 kepada RM4,019 satu tan, Jun 2023 naik RM7 kepada RM3,618 dan Julai 2023 menokok RM4 kepada RM3,425.Kontrak Ogos 2023 turun RM3 kepada RM3,382, September 2023 susut RM16 kepada RM3,358 dan Oktober 2023 merosot RM11 kepada RM3,356.Jumlah dagangan merosot kepada 51,170 lot daripada 52,995 pada Selasa, manakala kepentingan terbuka turun kepada 205,268 kontrak daripada 211,332 kontrak.Harga MSM fizikal untuk Mei Selatan susut RM50 kepada RM4,100 satu tan.- BERNAMA


Kenaikan OPR cermin daya tahan ekonomi Malaysia - Ahli ekonomi

KUALA LUMPUR, 3 Mei - Keputusan Bank Negara Malaysia (BNM) untuk menaikkan kadar dasar semalaman (OPR) sebanyak 25 mata asas kepada 3.00 peratus mencerminkan daya tahan ekonomi Malaysia, kata ahli-ahli ekonomi. Ketua jualan ekuiti Rakuten Trade Vincent Lau berkata kenaikan OPR, selepas dikekalkan pada Januari dan Mac tahun ini dijangka merupakan yang terakhir bagi tahun 2023. “Kenaikan kadar itu sememangnya satu langkah mengejut kerana pandangan konsensus menjangkakan tiada kenaikan kali ini,” katanya kepada Bernama.Bagaimanapun, katanya, saham perbankan dijangka mendapat manfaat daripada pengumuman yang dibuat oleh BNM itu semasa mesyuarat Jawatankuasa Dasar Monetarinya hari ini yang membawakan kembali kadar faedah penanda aras tersebut ke paras sebelum pandemik.Begitu juga, MIDF Research menjangkakan OPR akan kekal status quo sekurang-kurangnya sehingga akhir 2023, dan percaya tumpuan penetapan dasar monetari BNM ketika ini adalah untuk memastikan momentum pertumbuhan ekonomi Malaysia yang mampan.“Dengan OPR dipulihkan ke tahap sebelum pandemik, kami yakin BNM akan mengambil pendekatan tunggu dan lihat, terutamanya memantau perkembangan bank-bank pusat utama,” katanya.Jika ekonomi domestik Malaysia meningkat lebih baik daripada jangkaan, firma penyelidikan itu menjangka BNM akan mengoptimumkan bahagian kewangannya dengan menormalkan Keperluan Rizab Berkanun (SRR) daripada 2.00 peratus kepada 3.00 peratus tahun ini.Namun begitu, MIDF Research berkata keputusan itu tertakluk kepada kestabilan pertumbuhan ekonomi, kadar kenaikan harga dan peningkatan selanjutnya dalam keadaan makroekonomi, khususnya pemulihan berterusan dalam pasaran buruh dan permintaan domestik yang semakin meningkat.

Selain itu, ia berkata penormalan kadar dasar diperlukan untuk mengelakkan risiko yang boleh menjejaskan kestabilan prospek ekonomi pada masa depan seperti inflasi yang berterusan tinggi dan peningkatan lagi dalam keberhutangan isi rumah dari perspektif jangka sederhana.Mengenai prestasi ringgit, MIDF Research berkata mata wang tempatan itu pada asasnya berada dalam kedudukan yang baik memandangkan ekonomi domestik berada pada momentum yang memberangsangkan dan sebagai pengeksport bersih petroleum mentah, gas asli cecair (LNG) dan minyak sawit, Malaysia akan mendapat manfaat daripada harga komoditi yang meningkat.Firma penyelidikan itu optimis ringgit akan meningkat lebih pantas sebaik sahaja Rizab Persekutuan Amerika Syarikat menamatkan kenaikan kadarnya, justeru ia mengekalkan unjurannya bagi Dolar AS/Ringgit Malaysia kepada purata pada RM4.20 setiap US$1 dan mengakhiri tahun 2023 pada RM4.00.Sementara itu, Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata BNM mempunyai ruang dasar yang selesa untuk digunakan apabila terdapat keperluan untuk bertindak balas terhadap kejutan ekonomi pada paras 3.00 peratus.“Ini benar terutamanya apabila prospek pertumbuhan global kemungkinan mencabar pada masa hadapan berikutan kekangan mudah tunai global serta kadar inflasi yang lebih tinggi,” katanya sambil menambah kenaikan OPR berlaku pada masa yang tepat.Sementara itu, OCBC Bank berkata dengan BNM menilai bahawa pendirian dasar monetari agak akomodatif dan kekal menyokong ekonomi, ia menunjukkan bahawa keadaan dasar monetari yang lebih longgar tidak akan dilaksanakan buat masa ini.“Kami menjangkakan BNM mengekalkan kadar tersebut sepanjang tahun ini,” katanya. - BERNAMA

BERITA  BERKAITAN:OPR naik, Ringgit ditutup mengukuh berbanding Dolar ASOPR 2023: BNM umum kenaikan OPR kepada 3.0 peratusPengekalan OPR sesuai kadar inflasi semasaPengekalan OPR tanpa campur tangan kerajaan - RafiziOPR kekal pada 2.75 peratus


Niaga hadapan KLIBOR ditutup tidak diniagakan

KUALA LUMPUR, 3 Mei- Kontrak niaga hadapan Kadar Tawaran Antara Bank Kuala Lumpur (KLIBOR) tiga bulan di Bursa Malaysia Derivatives kekal ditutup tidak diniagakan hari ini. Kontrak bulan semerta Mei 2023, Jun 2023, Julai 2023 dan September 2023 semuanya berada pada 97.23. Jumlah dagangan dan kepentingan terbuka terus kekal sifar.Pada penetapan pukul 11.00 pagi, KLIBOR tiga bulan pendasar berada pada 3.50 peratus.- BERNAMA